KUMITAT PERMANENTI DWAR L-AFFARIJIET EKONOMIĊI

(Rapport Uffiċjali u Rivedut)

Laqgħa Nru. 6

It-Tnejn, 5 ta' Mejju, 2014

Stampat fl-Uffiċċju tal-Iskrivan

Prezz €2.50

Laqgħa Nru. 6

It-Tnejn, 5 ta' Mejju, 2014

Il-Kumitat iltaqa' fil-Palazz, il-Belt Valletta, fis-7:05p.m.

Il-Minuti tal-Laqgħa Nru. 5 li saret fil-15 ta' Jannar, 2014 ġew konfermati.

THE CHAIRMAN (Onor. Silvio Schembri): Nixtieq ninforma lill-membri preżenti hawnhekk, li din il-laqgħa hija streamed live fuq l-internet u kulħadd qiegħed ukoll suġġett għall-video camera.

Qabel xejn nixtieq nawgura Happy Birthday lill-Onor.

Tonio Fenech li qiegħed jakkumpanjana, minkejja li għandu l-birthday.

Parti mix-xogħol tagħna wkoll.

Nibdew l-item li jmiss.

PREŻENTAZZJONI MILL-UFFIĊJALI TAL-KAMRA TAL-KUMMERĊ, INTRAPRIŻA U INDUSTRIJA.

Qabel xejn nixtieq nirringrazzja ċ-Chamber of Commerce li din il-preżentazzjoni ġiet wara meeting li jien kelli magħhom waqt li konna qegħdin niddiskutu suġġetti oħra.

Però qam dan il-punt u jien ħassejt li huwa punt ta' interess għal Malta.

Kif ukoll punt ta' interess li għandu jitlà wkoll quddiem dan il-kumitat u għall-attenzjoni tal-membri ta' dan il-kumitat u eventwalment għad-diskussjoni forsi iktar 'l quddiem.

Għalhekk nistieden lill-President tal-Kamra tal-Kummerċ, Intrapriża u Industrija, is-Sur David Curmi, il-Viċi President is-Sur Frank Farrugia, is-Direttur Ġenerali is-Sur Kevin J. Borg, Head Policy Development is-Sur Andrè Fenech, Chairman of Fast Moving Consumers Goods Committee is-Sur Norman Aquilina, Chairman Importers Economic Group is-Sur Andrew Mamo, Member of Fast Moving Consumer Goods Committee is-Sur Victor Galea, stakeholder is-Sur Joseph Bugeja u Board Members is-Sur Charles Zahra u s-Sur Tonio Casapinta.

Nilqagħkom f'dan il-kumitat u nitlobkom sabiex tibdew il-preżentazzjoni tagħkom.

Wara l-preżentazzjoni, il-membri ta' dan il-kumitat ovvjament ikunu jistgħu jagħmlu l-mistoqsijiet u l-observations tagħhom.

IS-SUR DAVID G. CURMI (President tal-Kamra tal-Kummerċ, Intrapriża u Industrija): Onor. Membri, nirringrazzjakom talli llum tajtuna din l-opportunità biex niġu nippreżentaw il-veduti tagħna dwar din il-materja.

Nixtieq ngħid li s-Sur Norman Aquilina u s-Sur Victor Galea ma setgħux ikunu magħna, però l-bqija tan-nies li semma' ċ-Chairman qegħdin hawnhekk.

Jien se nagħmel introduzzjoni qasira ħafna, imbagħad se nistaqsi lis-Sur Keven J. Borg jagħmel preżentazzjoni fuq dan is-suġġett.

Dan huwa suġġett li l-Kamra ilha titratta ħafna drabi, minn meta dħalna membri tal-EU.

U ma nistgħux ngħidu, li dejjem konna sodisfatti bir-riżultat tad-diskussjonijiet tagħna.

Però dan l-aħħar żmien, rajna l-problema qegħda tisserja u ħassejna li għandna nerġgħu niġu nispjegaw għaliex għandna dan il-concern.

Hemm żewġ punti li nixtieq nagħmel qabel ma ngħaddu għall-preżentazzjoni.

Aħna bl-ebda mod m'aħna qegħdin nippruvaw inwasslu xi messaġġ li rridu xi tip ta' kontroll fil-portijiet tagħna jew fuq l-affarijiet li qed jidħlu Malta għal skopijiet personali u għal skopijiet mhux kummerċjali.

Punt ieħor importanti huwa li ma nixtiequx li dan is-suġġett jiġi trattat b'mod egoistiku.

Fis-sens, għax il-membri tagħna huma mportaturi, qed jintlaqtu ħażin.

Għax mhuwiex il-każ.

Aħna naħsbu li hemm ħafna iktar stakeholders li qed jintlaqtu ħażin.

L-importaturi qed jintlaqtu ħażin għax għandhom kompetizzjoni li hija żleali.

Imma min veru qed jintlaqat ħażin huwa dak li qed jimmanifattura l-prodotti għal suq Malti u l-Gvern.

Qed jintlaqat ħażin ukoll il-Gvern, għax fl-opinjoni tagħna hemm leakage li mhuwiex insinifikanti, ta' taxxi, ta' excise duty, ta' eco contribution, li mhijiex qed titħallas u li bis-sistema li nħolqot, jista' jkun ukoll li din qed tiġi evitata.

Jiġifieri dak huwa l-punt tat-tluq tagħna.

Aħna kkonċernati għaliex naħsbu li s-sistema, kif qed tiġi mħaddma bħalissa, qed tikkrea kompetizzjoni kompletament inġusta u żleali.

Jiġifieri mhemmx level playing field bejn l-operatur Malti u dak li qed jiġi biex jagħmel il-kummerċ f'Malta.

Għandna membri li minħabba li qegħdin jaraw din il-kompetizzjoni żleali mhumiex qed jinvestu fin-negozju tagħhom, fis-settur tagħhom.

Rajna nuqqas sostanzjali ta' bejgħ ta' prodotti speċifiċi, speċjalment - biex insemmi tnejn biss – ix-xorb u l-għamara.

Però ma nixtieqx lanqas nagħti l-impressjoni li l-problema hija limitata għal dawk iż-żewġ prodotti biss.

U ovvjament għandek sitwazzjoni fejn l-operatur Malti qed jaġixxi ma' ċerti regoli, għandu ċertu liċenzji, qed iħallas ċertu taxxi, għandu ċertu spejjeż u minħabba s-sistema kif qed tiġi mħaddma hemm min qed jidħol mit-tieqa biex jikkompeti ma' dawn l-operaturi li qed josservaw il-liġi u r-regoli u b'hekk qed jinħoloq dan l-iżbilanċ.

Issa dik toħroġ mill-preżentazzjoni.

Aħna nixtiequ naraw li l-obbligazzjonijiet li trader Malti għandu, jiġu osservati wkoll minn dawk li qed jiġu u joperaw f'pajjiżna.

Nixtiequ nissalvagwardjaw l-interessi tal-konsumatur, li mhux dejjem qed jiġu ssalvagwardjati, għax hemm ċertu prodotti li ma nafux x'qed jidħol f'Malta u ma nafux il-kwalità tal-prodotti li deħlin.

Issa nispjegaw kif.

Ma nixtiequx naraw kompetizzjoni inġusta u nixtiequ li dawk it-taxxi li l-operaturi Maltin qed jiġu mġiegħla jħallsu, jiġu mħallsa wkoll minn operaturi li qed jiġu f'pajjiżna.

Dan huwa l-background tal-presentation tagħna.

Hija qasira ħafna.

In-nies min-naħa tagħna li huma madwar din il-mejda, huma kollha speċjalisti fl-area tagħhom.

U fejn jien jew s-Sur Kevin Borg m'għandniex l-expertise ta' x'qed jiġri fil-port, għaliex qed jiġri hekk, jien ċert li kull wieħed minna jista' jagħti l-kontribut tiegħu.

IS-SUR KEVIN J. BORG (Direttur Ġenerali tal-Kamra tal-Kummerċ, Intrapriżi u Industrija): Grazzi, Mr Chairman.

Mela jien nixtieq nibda wkoll bi preambolu li għamel il-President tagħna.

Jiġifieri min-naħa tagħna bl-ebda mod ma ġejna biex nistaqsu għal xi protectionist measures.

Aħna bħala Kamra tal-Kummerċ qatt ma konna favur il-protezzjoniżmu u lanqas ma sirna favur il-protezzjoniżmu.

Jiġifieri aħna ma niddejjqux mill-kompetizzjoni imbasta din tkun kompetizzjoni fair u leali.

Naħseb li ta' min nitkellmu fuq impressjoni żbaljata li hawn, li għaliex qegħdin fl-Unjoni Ewropea u fis-suq ħieles tal-Unjoni Ewropea, hawn xi sitwazzjoni ta' free for all. Jiġifieri bħal meta taqsam minn Għawdex għal Malta fuq il-vapur ta' Għawdex, biex tkun tista' tgħaddi bi kwalunkwe oġġett li għandek.

Mhux qed nitkellmu għall-persuni u għall-individual quantities for personal consumption, imma qegħdin nitkellmu fuq trailers u fuq trakkijiet u affarijiet li huma għal natura kummerċjali.

Però għall-każ tal-free for all nerġa' niġi ftit iktar 'l quddiem.

Ovvjament ix-xenarju regolatorju f'dawn l-aħħar 10 snin – dan bħala background qed ngħidu – inbiddel miz-żmien li Malta daħlet fl-Unjoni Ewropea.

Ovvjament aħna qabel ma dħalna fl-Unjoni Ewropea kellna regolamentazzjoni tajba u effiċjenti li kienet imħaddma mid-Dwana.

Mhux neċessarjament qegħdin ngħidu li nerġgħu mmorru għal dawk iż-żmenijiet, għaliex kellha l-problemi tagħha wkoll.

Biss però wieħed irrid jirrikonoxxi li bħala pajjiż m'għamilniex transizzjoni fejn tidħol l-istituzzjoni tad-Dwana.

Fejn illum, m'għadhomx permessi border controls ħlief f'eċċezzjonijiet fejn ikun hemm reasonable suspicion, xorta waħda għad għandna "armata ta' nies" biex ngħidu hekk, li joperaw fid-dwana, li ma jistgħux jagħmlu border controls.

Però ma rnexxielnix nimmobilizzaw dawn in-nies f'entità oħra li tkun tista' tagħmel market surveillance effettiv u ovvjament inkunu qegħdin nissalvagwardjaw l-interessi tagħna kif suppost u skont r-regoli tal-Unjoni Ewropea.

Kif qal is-Sur Curmi qabli, ovvjament din is-sitwazzjoni fiha diversi implikazzjonijiet u forsi ta' min nidħlu ftit ftit fil-qosor fuqhom.

Għandek l-ewwel nett telf sinifikanti fid-dħul tal-Gvern minn taxxi applikabbli u marbutin mal-kummerċ, bħalma huma l-VAT, l-eco-contribution, is-sisa u anke eventwalment it-taxxa fuq id-dħul tal-kumpaniji.

U ovvjament, fiż-żmenijiet tal-lum tat-targets fiskali ta' EU eċċ, fejn kull sforz huwa meħtieġ biex jitrażżan dan l-iżbilanċ fiskali, dan huwa mportanti.

Għandek kompetizzjoni nġusta u żleali kif semma' l-President, bejn kumpanniji leġittimi li jsegwu r-regolamenti kollha, u s-so called traders, kif aħna ngħidulhom, li ma jonoraw l-ebda obbligu legali.

U jista' jkun li llum daħħal f'Malta ċertu oġġett għax sab li huwa tajjeb għalih on the markets, hemm prezz tajjeb għalih u l-għada forsi ġie u qassam xi ħaġa kompletament differenti.

U allura mhemmx continuity u mhemmx speċjalizzazzjoni u mhemmx lanqas accountability.

Dawn l-aħħar 10 snin, iċ-Chamber kellha rapporti fuq anything under the sun.

Minn għamara sa detergents, minn inbejjed, sa alkoħol, sa equipment li tista' tbiegħ.

You name it u aħna kellna rapporti li dan daħal Malta jew mingħajr dak ir-regolament jew mingħajr ma ħallas dik it-taxxa eċċ.…

Biss nikkonferma li dawn l-aħħar xhur, din l-aħħar sena, qed ikun hemm increase qawwi ħafna f'dak li għandu x'jaqsam mal-għamara.

Jekk nista' nagħmel parentesi żgħira fuq l-għamara, nerġa' mmur għaż-żmien li Malta daħlet fl-Unjoni Ewropea.

Kellek produtturi tal-għamara li biddlu l-businesses tagħhom u għamlu alliances ma' kumpaniji barranin biex jibdew jimpurtaw - għax ovvjament s-survival tagħhom kienet tiddependi fuq hekk - u bnew showrooms ġodda, eċċ.

Illum qegħdin jiffaċċjaw sitwazzjoni fejn operaturi Sqallin qegħdin hawn Malta literally fishing for business.

Iħallsulek weekend ġo Sqallija, iħallsulek il-hotel, jieħduk tiekol basta inti tmur bil-pjanta tiegħek ġewwa x-showrooms tagħhom, tordna l-għamara u jġibuhielek on the day.

Però wieħed jistaqsi, din l-għamara jitħallas dazju fuqha u jekk tiġix imwaħħla mill-installers, minn għodda u vehicles.

Għax aħna smajna stejjer ukoll li jkunu jappartjenu għall-aġent Malti, imma on the side, l-installers tiegħu iwaħħlu għall-operaturi Sqallin wkoll.

Dawn tip ta' stejjer li smajnihom ukoll u wieħed irid jistaqsi jekk hux kollox in regola.

Kif qal il-President, wara ċertu żmien li aħna qegħdin nesperjenzaw dawn l-affarijiet kollha, ma jistax jonqos illi jkun hemm tnaqqis fl-investiment kif ukoll tnaqqis f'opportunitajiet ta' xogħol f'dawn is-setturi milqutin.

Ovvjament smajna l-problemi li qed jiffaċċjaw l-importaturi tal-alkoħol, tal-għamara eċċ u l-investiment f'dawn is-setturi qed jonqos ħafna.

Wieħed irid isemmi - u għandi f'waħda mill-islides li ġejjin - imma forsi ta' min hawnhekk niftaħ ftit fuqha, ir-riskji fuq is-saħħa u s-sigurtà tal-konsumatur li din il-problema ġġib magħha.

Ejja nibdew bil-labelling.

Fejn jidħol l-ikel, ġo Malta l-labels iridu jkunu jew bil-Malti jew bl-Ingliż jew bit-Taljan.

F'supermarkets, wieħed issib, anke baby food li ma jkunx b'label b'wieħed minn dawn it-tliet lingwi.

Għandek riskju li omm qed tagħti ikel lit-tarbija tagħha, li ovvjament hi mhix infurmata sew x'fih dak il-vażżett jew dak l-ikel.

Detergents pereżempju, suppost ikunu jew bil-Malti jew bl-Ingliż.

Ilkoll naħseb ngħaddu minn fejn bottleshops u naraw fliexken li jkunu jew bil-Grieg jew bit-Tork jew you name it u qegħdin hemmhekk esposti kontra l-liġi.

Għandek affarijiet li huma hazardous bħal żebgħa, thinners eċċ, li outright mhux suppost jidħlu Malta imma ovvjament b'xi mod isibu ruħhom fis-suq Malti.

Għandek issues ta' handling tal-prodotti.

Jiġifieri meta jkollok importatur reġistrat li jżomm mar-regoli kollha, li jaf li ma jistax ikollu affarijiet tal-ikel - qed nesaġera - u jkollu affarijiet ta' detergents, eċċ. Wieħed ma jistax jaċċerta li meta xi ħadd li ma jkunx tas-sengħa, kif semmejt qabel, li llum importa xi ħaġa u l-għada mporta xi ħaġa oħra.

Għandek iċ-chill trail ta' meta jkollok dairy products.

Xi ħadd li ma jkunx organizzat u tal-affari tiegħu, jekk jikser dik iċ-chill trail, u qed iġib riskju għal min jikkonsma dak id-dairy product.

Jew jistgħu jkunu pharmaceutical products ukoll, li għandhom wkoll din l-issue taċ-chilling.

Għandek is-shelf life, li m'hawn ħadd biex jiċċekkja l-prodotti li jidħlu Malta.

Nafu li hemm regolamenti differenti bejn l-Italja u Malta fuq is-shelf life.

L-Italja jrid ikollok shelf life itwal biex dak il-prodott jidħol fil-pajjiż.

U allura qisu hemm dumping ta' prodotti fl-aħħar tas-shelf life tagħhom lejn Malta.

U x'jiġri wkoll jekk ikun hemm recall?

Jekk ikun hemm recall ta' prodott mill-fabbrika - nerġgħu nieħdu eżempju ta' dairy products - u jkun oġġett li daħal through the normal channels, l-aġent jieħu ħsieb li dak il-prodott jerġà jinġabar kollu mis-suq.

Fil-każ li jkun traded b'dan il-mod, ovvjament dan mhu se jkun hemm ħadd li jiġbor lura dak il-prodott għad-dannu tal-konsumatur.

Wieħed jista' jgħid, 'iva imma dan kollu qed jgħin biex il-prezz lejn il-konsumatur ikun wieħed iktar baxx mis-soltu'.

Forsi wieħed jista' jasal biex jittollera din il-problema.

Imma nafu wkoll li l-prezz dejjem ikun ipeggjat viċin ħafna ma' dak il-prodott li jkun daħal under the normal channels, u allura dak li qed jabbuża, qiegħed jieħu għalih, biex ngħid hekk, kważi l-ammont kollu ta' taxxa u affarijiet oħra li qiegħed jiffranka u li suppost qiegħed iħallas għad-dannu wkoll tal-konsumatur.

Ta' min isemmi wkoll li minħabba din il-kwestjoni, ma nafux eżattament x'inhu u x'mhux dieħel ġo pajjiżna u l-affarijiet li huma pprojbiti li qed jidħlu hawn Malta.

Jekk nistgħu niġbru ż-żewġ sources minn fejn hu ġej dan l-abbuż, wieħed forsi jista' jgħaqqadhom fi tnejn.

Waħda li diġà semmejt qabel, li f'dan il-pajjiż għad m'għandniex struttura ta' market surveillance fair u effettiva.

Issa nitkellem aktar tard dwar dan.

Kif ukoll ġejja mill-fatt li hemm diskrepanzi f'dawk li huma issues ta' dwana u issues marittimi - biex insejħulhom hekk - li se nispjega aktar x'inhuma.

Jekk niġu għall-Customs and Maritime issues.

L-ewwel diskrepanza hija fil-contract of carriage.

Fejn l-international shipping practise tirrikjedi, li merkanzija tkun backed minn Bill of Lading u ovvjament li jkun hemm il-cargo manifest fuq il-vapur.

Però fil-każ ta' operatur partikolari, il-contract of carriage huwa covered biss mill-biljett ta' fuq l-vapur.

U allura dan qed jitlef il-possibiltà ta' audit trail u ta' żamma ta' statistika.

U hawnhekk niġu niddependu fuq l-Intrastat Form - li kulħadd jaf li hija bbażata fuq self decleration - u jekk għandek l-intenzjoni li tabbuża, ovvjament l-Intrastat Form m'intix se timliha.

Nafu wkoll li hemm diskrepanza bejn dak li hija statistika Taljana ta' dak li huwa esportat lejn Malta u l-istatistika Maltija ta' dak li huwa mpurtat mill-Italja.

Jekk m'iniex sejjer żball fl-2012 kien hemm diskrepanza ta' qrib it-€300 miljun.

Jiġifieri din turi kif il-Gvern, qiegħed jitlef kull tip ta' statistika, apparti dak li fiżikament mhux suppost jidħol ġo pajjiżna.

(Interuzzjonijiet) Jiġifieri fl-2012 id-diskrepanza ta' kemm l-Italja qalet li esportat lejn Malta u kemm Malta qalet li impurtat mill-Italja, kien hemm differenza ta' 300 miljun Euro.

IS-SUR DAVID G. CURMI: Biex niċċara punt ieħor, għal dak li għadu kif semma' s-Sur Keven Borg.

Għax importanti li niċċarawh.

Meta qed jaslu ċertu trailers f'Malta, il-fatt huwa li jkunu kkumpanjati minn driver, jiġifieri li huma jidħlu bil-biljett ta' driver u li mhux neċessarjament jeżisti manifest tal-affarijiet li jeżistu fit-trailer.

Dan huwa l-punt.

Jiġifieri meta qed nitkellmu fuq biljett tad-driver, mhux biss jien meta mmur Sqallija bil-karozza tiegħi qed nixtri biljett allura nista' niġi lura bil-karozza tiegħi, imma d-driver li qed isuq trailer u bil-biljett tiegħu qed idaħħal trailer Malta.

Tajjeb?

Ħalli nkunu ċari.

Però x'fih it-trailer, ħadd ma jaf, għax jibqa' ħiereġ mill-port.

IS-SUR ANDREW W. J. MAMO: Hu qed isuq iż-żiemel, u t-trailer li jiġi warajh, jiġi bħala goods being accompanied.

TONIO FENECH: Fuq din tat- €300 miljun qed naraha naqra stramba bħala ċifra.

Għaliex faċilment jista' jkun li qed jiġu ddikjarati 'esportati lejn Malta' u probabilment mhumiex qegħdin jibqgħu Malta.

Kellna każ l-iktar flagranti meta suppost "Malta esportat l-armi lejn il-Libja" u dawn kienu ġejjin mill-Italja effettivament.

Użaw il-Freeport u marru l-Libja.

Għax qed naraha naqra ċifra kbira wisq biex din tkun dak li… Nifhem li qed tgħid inti, li hemm element speċjalment jien nafha li qed tiġri f'tal-għamara - għax kienet xi ħaġa li konna qed nippruvaw insegwu - u xi prodotti oħrajn li minn Sqallija, li jiddikjarawhom "For Export" u jkunu ġejjin Malta.

"For export outside the EU", allura ma jiċċarġjawx VAT u jkunu ġejjin Malta.

Għall-Italja, Malta mhijiex export for fiscal purposes .

IS-SUR KEVIN J. BORG: It-tieni diskrepanza hija fl-intervent tad-dwana fil-Valletta Gateway Terminal jiġifieri fil-Grand Harbour fejn ovvjament jieqfu l-bastimenti li jkunu ġejjin for local consumption ġo Malta.

L-area kollha hija ddisinjata għall-ħatt ta' merkanzija u taqa' taħt il-kompetenza tal-kontrollur tad-Dwana.

Ovvjament wieħed jista' jassumi li jekk vapur telaq minn port tal-EU u daħal ġo port Malti li hija fl-EU, il-merkanzija kollha hija in free circulation.

Però aħna xorta nemmnu li hemm l-obbligu tal-awtoritajiet li jaċċertaw li dak il-cargo attwalment jekk vera tħallsitx it-taxxa dovuta fuqu, tħallasx ukoll il-VAT li huwa EU wide tax, kif ukoll it-taxxa speċifika ta' Malta bħalma hija l-eco-contribution.

Dan ma jistax ikun li jkollok prodott li telaq mill-Italja u li fuqu jġorr l-eco-contribution u tkun diġà tħallset ġo l-Italja.

Għax hemmhekk, jekk dan baqa' ħiereġ minn ġol-vapur u ħadd ma waqfu, dik l-eco-contribution kważi kważi tista' tgħid li se jitlifha għal kollox il-Gvern, u se tikkrea unfair competition bejn operatur jew ieħor.

L-istess nerġgħu ngħidu għall-prodotti li fihom labelling li mhux kif suppost eċċ .

U t-tielet diskrepanza tiġi fuq il-groupage.

Jiġifieri skont il-Legal Notice 82 tal-2003, tal-Motor Tractors Regulation, suppost kull groupage trailer li jasal Malta, irid jibqa' sejjer dritt lejn il-container freight station ta' Ħal Far, u hemmhekk jinħatt taħt superviżjoni ta' uffiċjali tad-dwana.

Issa ovvjament meta dan ma jiġix infurzat, il-groupage operator qed jiffranka ħin prezzjuż kif ukoll ovvjament flus.

Diġà għidt x'wieħed jista' jiċċekkja, li kieku jkun hemm market surveillance effettiv, u l-leakage li semmejna ta' taxxi.

Biss forsi ħaġa ta' min jissottolinea u li għadni ma semmejtx fid-dettall, hija l-eco-contribution.

Jekk ma jħallix audit trail, il-competent authority fejn tidħol l-eco-contribution - li hija l-MEPA - ma jkunx fuq ir-reġistru tagħha, u ma tkunx taf kemm qegħdin jiġu importati f'Malta, oġġetti ta' packaging li huma l-ħġieġ, il-kartun, il-plastic eċċ u ovvjament tiffranka milli tħallas kemm l-eco-contribution, kif ukoll li tħallas il-waste management fees.

Hemm ukoll l-issues ta' toxic waste ta' żebgħa, dawk il-famużi VOCs, li mhux suppost jidħlu Malta u li somehow isibu ruħhom ukoll fis-suq.

Biex niġi għall-Way Forward.

Li qegħda tipproponi ċ-Chamber huwa li jkun hemm analiżi ta' dawk r-regolamenti u proċeduri kollha li llum jirregolaw l-importazzjoni.

Tfittex x'benefiċċju qed nieħdu minnhom, jekk dawn ġewx superceeded u forsi tkun tista' tneħħihom.

Però dawk li jibqgħu validi, wieħed irid jara kif jinfurzahom b'mod iktar effettiv.

Semmejna l-eżempju li jekk m'aħniex qed nieħdu l-benefiċċju mill-groupage, wieħed jikkonsidra li jneħħi dak ir-regolament u allura jkun hemm iktar fair level playing field.

Qegħdin ukoll nipproponu li jkun hemm multi-departmental authority li din tagħmel market surveillance kemm fiskali kif ukoll qualitative market surveillance jiġifieri ta' standards, CE marking, labelling eċċ. This can come about billi jkun hemm consolidation tar-riżorsi mhux biss tad-Dwana, mhux biss tal-VAT imma ta' dawk l-entitajiet kollha li b'xi mod jew ieħor huma responsabbli li jagħmlu biċċa mis-surveillance.

Xi tmien snin ilu ċ-Chamber, kellha laqgħa mar-rappreżentanti ta' dawn l-entitajiet kollha.

U dawn kollha spiċċaw jippuntaw subgħajhom lejn xulxin.

Inti suppost qed tagħmel dik, inti suppost qed tagħmel l-oħra u kulħadd beda jgħid ukoll li għandu żewġ enforcement officers biss, tnejn kull wieħed u mpossibli li jkun hemm consolidation.

Allura jrid ikun hemm xi ħaġa multi departamental biex meta xi ħadd imur għand ażjenda, l-għada ma jerġax imur għand dipartiment ieħor u nibqgħu sejrin hekk, imma jkun hemm consolidation.

Lanqas ma rridu li jkun hemm reactive surveillance.

Aħna meta fil-passat ġieli għamilna rappreżentazzjonijiet simili, l-għada xi membru jsib xi ħadd wara l-bieb biex jenforza, biex jiċċekkjah.

Ovvjament because it was the most convenient way għall-enforcement officer li jmur għand xi ħadd li jkun stabbilit.

Imur għand xi ħadd li għandu kollox by the book u jgħid: "jien mort, iċċekkjajt u ma sibt xejn."

Imbagħad mar għand l-ieħor u ma sab xejn u allura qisha l-problema ma teżistix.

Aħna li qed ngħidu huwa, li rridu nsibu dawn il-fly-by-nights.

Li hemm pattern, li dawn qegħdin jivvjaġġaw b'mod regolari u b'mod, ngħidu aħna, ta' kuljum, u jġibu Malta oġġetti, u li qegħdin jabbużaw.

Ikun hemm ukoll, dak li semma' l-Onor.

Li jkun hemm iktar kollaborazzjoni bejn local u foreign authorities fuq jekk fil-fatt tħallsitx VAT ġol-Italja jew ġo Malta.

Naf li semmejna l-problema tal-għamara, issa jekk fuq dik l-għamara ma tħallsitx VAT, l-guardia di finanza imorru għand dak l-operatur ġo l-Italja biex jaraw għaliex tħallset VAT fuq 50 kċina u mhux fuq 100 kċina.

U dan ikun jista' jipprovalhom, għax jiftħilhom il-kotba u jgħidilhom: isma' jien begħt 50 kċina l-Italja u 50 oħra begħthom f'Malta u dawn huma l-indirizzi.

Però imbagħad niddubita jekk ikunx hemm follow up mill-awtoritajiet Taljani biex jaraw jekk il-VAT attwalment tħallsitx vera Malta jew inkella ma tħallset imkien.

IS-SUR DAVID G. CURMI: Punt wieħed li nixtiequ nagħmlu hija li mill-informazzjoni li għandna mill-membri tagħna, hija li s-sistema li qed nħaddnu aħna bħala pajjiż ma tistax taħdem viċe-versa.

Jiġifieri kull membru tagħna li pprova jmur Sqallija, anke ġenwinament b'xi xogħol biex jirritornah lis-suppliers tiegħu, kellu problemi.

Jiġifieri s-sistema ma taħdimx viċe-versa.

Allura għalhekk il-periklu li dejjem jingħad li Malta jista' jkollha rapporti ta' infringement procedures fuq il-border controls ma naħsbux li huma validi, għax dan mhuwiex xogħol li dieħel għall-użu personali, imma biċ-ċar huwa xogħol li dieħel b'mod kummerċjali.

THE CHAIRMAN: Qabel xejn mill-ġdid nerġà nirringrazzjakom ta' din il-preżentazzjoni li għamiltu, żgur kienet ta' interess u naħseb mhux se tkun l-ewwel waħda fuq dan is-suġġett.

Forsi issa anke nieħdu xi mistoqsijiet mingħandna l-membri u mbagħad anke naraw l-way forward min-naħa tagħna.

Nixtieq nibda b'xi kummenti.

Semmejtu l-kwestjoni ta' leakage ta' taxxi u duties oħra, bażikament imbagħad semmejtu l-kwestjoni ta' €300 miljun.

Naħseb eventwalment forsi wieħed ikun jista' jagħmel anke studju - apparti li waħda mir-rakkomandazzjonijiet tal-way forward li intom qegħdin tissuġġerixxu u li jien ukoll se nkun qiegħed inressaqha għall-approvazzjoni ta' dan l-kumitat - u jara daqsxejn iktar analiżi kemm hi fil-verità reali dik il-figura.

Anke fuq dak li qal l-Onor.

Tonio Fenech rigward transit goods, biex naraw fil-verità kemm hi l-problema reali min-naħa ta' hemmhekk.

Qabel il-preżentazzjoni s-Sur Curmi semma' li hemm xi membri li mhumiex jinvestu minħabba dik il-problema, forsi tkun tista' tgħidilna f'liema setturi l-iktar ....

IS-SUR DAVID G. CURMI: Ħalli nagħtikom eżempju wieħed.

Il-Kamra tirrappreżenta l-parti l-kbira tas-settur li jimporta l-alkoħol, speċjalment l-inbejjed.

U għandna statistika li nistgħu nipprovdu, li filwaqt li n-numru ta' restoranti f'Malta żdied b'mod sostanzjali, il-bejgħ tal-inbid niżel.

Lilna qed jgħidulna li aħna aħjar nagħlqu l-imħażen tagħna hawnhekk, u niftħuhom Sqallija u nibdew nibgħatu x-xogħol tagħna minn hemmhekk.

Allura min qed jaħseb biex jagħmel xi tip ta' investiment f'dak is-settur żgur mhuwiex qed jagħmlu.

Jekk inti se tipprova ġġib ditta ġdida, jekk inti se tipprova tiftaħ outlet ġdid, jekk inti se tipprova tieħu maħżen ġdid, dawn żgur mhux qed jippruvaw jagħmluh.

Għax huma kulma qed jaraw huma dwindling sales ta' xi ħaġa, li kif aħna nafu kollha, kull darba li mmorru f'restaurant narawh mimli.

Hemm xi ħaġa li mhix qegħda tagħmel sens.

TONIO FENECH: L-analiżi tal-kwestjoni tal-inbid, hija kwestjoni minħabba d-differenza fit-taxxa fuq l-inbid?

IS-SUR DAVID G CURMI: Naħseb li hemm żewġ problemi.

Hemm tal-inbid li qed jidħol b'mod illegali u mhux qed jitħallas ...

TONIO FENECH: Għax deherli li l-problema tal-Whisky, eċċ. naqset.

Meta raħħasna r-rati tat-taxxa, il-varjazzjoni ma' Sqallija niżlet b'tali mod li llum jekk titla' bil-Catamaran u tniżżel l-alkoħol ma baqgħetx vijabbli.

Ovvjament trid tibqa' tiġi monitored għax trid tara t-taxxi tagħhom.

Waħda mill-issues li kont insemmi bħala li rridu iktar surveillance, hu assessment tajjeb ta' kif inhuma impattati fiskalment diversi prodotti fit-territorju Sqalli u kif inhuma impattati Malta.

Għax minn hemmhekk jistgħu joħorġu d-diskrepanzi wkoll.

Però qed nifhem li fl-inbid għandna dik it-tip ta' varjazzjoni?

IS-SUR DAVID G. CURMI: Fl-inbid jidher li hemm problema pjuttost kbira.

Aħna nafu, li hemm supply kontinwu u regolari ta' kull ġimgħa ta' inbid li qed jidħol Malta b'dan il-metodu.

Dak huwa eżempju wieħed.

L-eżempju l-ieħor li tajna, dak tal-importazzjoni tal-għamara, m'aħniex qed nirreferu – biex inkunu ċari – għal min qed jordna cabinet minn fuq l-internet.

M'aħniex qed nitkellmu fuq hekk, imma qed nitkellmu fuq larger scale.

Li jkollok appartament u xi ħadd jimlieh bl-għamara from A to Z.

TONIO FENECH: Qed nagħmel din id-domanda għaliex naħseb li lkoll naqblu li ma nistgħux nassumu li kulma qed jidħol minn Sqallija huwa llegali.

Jista' jkun qed jidħlu prodotti li huma legali, però minħabba d-diskrepanza fit-taxxi bejn Malta u bejn Sqallija jaqbillek l-argument li "niftaħ id-depot tiegħi fi Sqallija, inħallas it-taxxa hemmhekk u nġibu Malta".

U xegħelitli bozza meta s-Sur Curmi għamel dak il-kumment.

Għax operatur leġittimu Malti, qed jgħid "meta nagħmel il-workings tiegħi ta' kif nopera, kważi jaqbilli nopera minn Sqallija għal Malta".

Mela dik hija a structured issue which can be studied specifically li wieħed jagħmel comparision tajjeb dwar x'inhuma l-issues strutturali, biex wieħed jgħid 'jien jaqbilli nopera minn hemmhekk u mhux minn hawnhekk, anke f'ambjent li mhux evażiv'.

Għax jekk tgħidli evażiv - qed jevadi t-taxxa - ovvjament hija issue sempliċement ta' infurzar, m'hemmx mod ieħor biex tagħlaqha.

Imma jekk hija issue strutturali ta' varjanza ta' taxxa kif konna għamilna darba meta għamilna l-istudji magħkom fuq ix-xorb, kien ħareġ li kien hemm varjanza kbira li meta taħdem il-mechanics kien jaqbillek tmur minn Sqallija.

Jista' ikun li għandna l-istess problema tal-inbid.

U nafu li għandna inbid lokali li wkoll irridu nipproteġuh f'sens tajjeb.

Għax huwa ħasra li pajjiż turistiku bħal tagħna, it-turist jagħżel li jixrob inbid ta' Sqallija u mhux inbid Malti, sempliċement minħabba din l-issue strutturali.

IS-SUR DAVID G. CURMI: Teżisti problema oħra fuq prodotti li huma subject to eco tax.

L-aħjar metodu kif timporta t-tablets f'Malta hija billi tordna 1,000 tablet minn Sqallija, għax jidħlu Malta mingħajr ħadd ma jkun jaf.

Kull tablet, kif tafu, għandu €35 tax bejn wieħed u ieħor, u din qed toħloq problema għal xi membri tagħna li qed jinvestu ħafna f'dak is-settur.

Jiġifieri mingħajr ma nsemmi ismijiet, kumpaniji li qegħdin fis-settur tat-telekomunikazzjoni jagħmlu investimenti kbar, però imbagħad ma jistgħux jikkompetu fuq il-prezz tal-prodott. €35 taxxa fuq oġġett wieħed, huwa ammont mhuwiex insinifikanti, allura l-eco contribution dejjem toħloq din it-tip ta' problema.

Sibna wkoll prodotti fuq is-suq fejn kienu qed jinbiegħu lill-konsumatur bi prezz ekwivalenti għall-eco-contribution.

Jiġifieri aħna għandna l-evidenza tagħha din.

Dawn it-tip ta' strutturi joħolqu dawn it-tip ta' żbilanċi li l-Malti dejjem qed jiġi żvantaġġat.

IS-SUR ANDREW W. J. MAMO: L-importaturi ġieli jieħdu riskju li they hijack the VAT number ta' xi ħadd hawn Malta.

Imbagħad kif jidħlu u jgħaddu mid-Dwana u jaraw li ma waqfuhomx, jaqbdu u jqattgħu d-dokumenti.

Allura x'jiġri?

Ikunu ħarġu mill-Italja bħala export, daħlu Malta mingħajr m'huma ddikjarati, allura dawn jistgħu jinbiegħu on a black market.

U din qed issir mhux fuq l-inbid biss, imma qed issir fuq l-għamara, u qed issir fuq kollox.

Jiġifieri fuq air-conditioning, fuq kull ħaġa.

Issa qed nispiċċaw naraw mhux l-għamara biss.

Illum l-Isqallin qed jispiċċaw jieħdu anke turnkey projects.

Jiġifieri mhux jissuplixxu l-għamara biss, imma jissuplixxu t-tiles, jissuplixxu kollox, il-gypsum, is-servizzi kollha.

KARMENU VELLA: Naħseb biex iktar niffukaw fuq dak li qed niddiskutu, irridu nistabilixxu kif qed isiru l-affarijiet.

Jista' jkun li hemm ċertu importazzjoni ta' prodotti li hija għal kollox legali, però hemm a competitive advantage fuq prezz, fuq taxxa iktar baxxa minn hemm.

U hemmhekk forsi wieħed jista' jitkellem mal-awtoritajiet u jgħidlu "jekk dak idaħħal kollox legali, biex jien inkun nista' nikkompeti miegħu, għandi bżonn inbaxxi t-taxxa".

Jiġifieri minflok inti tiftaħ il-maħżen hemmhekk għax it-taxxa hemmhekk hija orħos, l-awtorità tista' tbaxxilek it-taxxa hawnhekk biex il-competitive advantage tat-taxxa tagħhom hemmhekk jiġi zero.

Dan dejjem jekk l-operazzjoni qed issir legali.

Imbagħad hemm il-parti l-oħra, fejn l-affarijiet qed isiru llegali u l-vantaġġ mhux qed jieħduh għax hemm competitive advantage ta' taxxa orħos, eċċ., imma għax qed jeliminaw it-taxxa kompletament bl-illegalità.

Intom tafu xi jkun għaddej fis-suq.

U jien naħseb li l-parti tagħkom jew tal-membri tagħkom minflok li titkellmu in ġenerali.… Jekk jien qiegħed fis-settur tal-mobiles, naf min qed jikkompetili minn Sqallija iktar mill-Italja jew mill-kontinent fuq il-mobiles.

Allura jien immur dirett u nitlob sorveljanza fuq David Curmi, għax jien persważ li David Curmi qiegħed...…

U telimina dak li ntqal iktar qabel, li meta tqabbad Enforcement Officer, u tgħidlu mur għamel spezzjoni, dan imur fuq min qiegħed tajjeb u jgħidlek li ma sab xejn.

Int mhux tgħidlu "mur", imma "mur fuq David Curmi".

Ma nafx kemm tista' issir Onor. Fenech?

TONIO FENECH: Jekk nagħti ftit background, għax ilna nitkellmu fuq dan is-settur, minn meta kont ministru.

Issa ovvjament m'għadnix hemmhekk.

U mhux l-ewwel darba - is-Sur Kevin Borg jaf - li dak iż-żmien kien hemm open channel mas-Segretarju Permanenti, li għadu hemmhekk.

Li malli operatur jgħid li għandu suspett fuq David Curmi li qed idaħħal dawk il-prodotti, issir is-sorveljanza fuqu.

Ġieli nstab li veru u ġieli nstab li fir-realtà l-affarijiet kienu in regola, jiġifieri mhux dejjem – almenu mill-informazzjoni li kelli jien – kien li mhux hekk.

Peró ssemmew ċertu punti li lili tqumli d-domanda jekk l-affarijiet li kienu bdew isiru waqfux, u nistaqsi ftit.

Sa meta kont jien Ministru almenu, il-Catamaran - għax il-problema hija l-Catamaran għax hawnhekk dorna u qatt ma semmejna l-operazzjoni – kien tpoġġa l-obbligu fuqu wkoll li jkollu manifest, li jintbagħat lid-Dwana biex jekk trid tista' tagħżel li twaqqaf numru ta' .…

Għax inizjalment, meta dħalna fl-Ewropa, id-Dwana kienet twaqqaf kull vettura u kull trailer.

Hemmhekk l-operaturi tal-Catamaran kienu oġġezzjonaw at an EU level.

U bdew jgħidu li dan mhux suppost qed inwaqqfu wieħed wieħed.

Mhux li d-Dwana m'għandhiex dritt twaqqaf, imma mhux li twaqqaf lil kulħadd, qisu kulħadd qiegħed jevadi.

Allura d-Dwana setgħet twaqqaf at random u tgħid illum int, għada dak, għada dak u tiċċekkja at random.

Biex dan ikun possibbli, konna obbligajna li jibda jkun hemm il-manifest.

Biex qabel ma jasal il-Catamaran, issir l-għażla tal-vetturi li jitwaqqfu u mhux sempliċement qisni rajt wiċċ dak u rajt wiċċ l-ieħor, jekk waqqaftux jew le.

Ma jfissirx li s-sistema kienet qed taħdem perfettament, għax hija mmexxija mill-bnedmin, però dik kienet l-istruttura li suppost konna qed naħdmu biha.

Konna biddilna wkoll il-liġi tal-VAT.

Fejn fil-liġi tal-VAT konna tajna d-dritt lill-uffiċjali tal-VAT - għaliex l-evażjoni qed issir fuq il-VAT u mhux fuq id-Dwana u s-Sisa għalhekk id-Dwana ma setgħux jintervjenu fuq kollox - biex meta t-truck joħroġ mill-boundary, at any point jista' jitwaqqaf u tista' issir inspection fuqu.

Ma nistax ngħid li kienu qed isiru ħafna inspections.

Jiġifieri jiena dejjem insistejt li jrid ikun hemm iktar, imma dejjem kien hemm xi raġunijiet għaliex mhux hekk.

Però minn hemmhekk konna bdejna l-proċess - u kienet waħda mill-affarijiet li wasslet għad-deċiżjoni – li kien wasal iż-żmien li d-dipartimenti jiġu amalgamati, biex Uffiċjal tad-Dwana huwa wkoll Uffiċjal tal-VAT.

U allura ma nibqgħux ngħidu għandna reġiment fid-Dwana li ma jridux imorru fil-VAT – għax kulħadd jaf kif aħna f'dan il-pajjiż, li loġistikament kulħadd irid jibqa' fid-Dwana - imma l-armata tiegħi fid-Dwana qiegħda li nista' ninforza, għax fil-VAT huma ftit inqas u t-taħriġ ta' Spetturi kien differenti minn dak li kien jagħmel dwanier u allura ridna li bl-amalgamation naslu għal hemm.

Ovvjament huwa proċess, naf li dan il-Gvern qed ikompli fuqu, però waħda mir-raġunijiet kienet proprju biex l-Uffiċjali tad-Dwana għandhom dritt ukoll iwaqqfu u jispezzjonaw taħt il-Liġi tal-VAT.

Mela mhux qed timxi taħt il-Liġi tad-Dwana, ma jistax jgħidilhom qed taġixxu taħt vires li ma tistgħux, qed taġixxu taħt il-VAT u l-eco contribution.

Forsi anke bħala kumitat nistgħu nistaqsu lill-Gvern ....

IS-SUR KEVIN J BORG: Fil-preżenza ta' pulizija jew ta' xi ħadd tal-Armata.

TONIO FENECH: M'iniex konvint, irridu nivverifikaw.

Jekk se jarresta ma jistax għax mhuwiex uffiċjali.

Jista' jwaqqaf, però jekk ikollu bżonn jarresta għax imbagħad instab li huwa kuntrabandu, hemmhekk bilfors trid tissejjaħ il-pulizija Dejjem kellna l-problema tal-pulizija li jgħidulna għax m'aħniex available u kien hemm problema ta' co-ordination, imma teknikament l-Uffiċjal tal-VAT jista' jwaqqaf, m'għandux bżonn il-pulizija miegħu biex iwaqqaf.

Il-problema qiegħda jekk jiġi biex jarresta.

Dik il-problema l-Italja jissorvolawha, għax ovvjament tagħhom huma Guardia di Finanzia u allura huma pulizija, aħna m'għandniex dik l-istruttura.

IS-SUR DAVID G CURMI: Fuq punt li semma' l-Onor.

Tonio Fenech, l-informazzjoni li għandna hija li dak li jinżel mill-Catamaran jibqa' għaddej.

Jiġifieri aħna ma nafux x'jinżel u x'jinsab fit-trailer.

M'għandniex informazzjoni lanqas li qed issir xi tip ta' sorveljanza kif joħroġ mid-Dwana, però se nistaqsi lis-Sur Joe Bugeja li huwa l-espert biex jispjegalna eżattament x'qed jiġri.

IS-SUR JOE BUGEJA (Rappreżentat tal-Operatur Prinċipali fil-Port): Kif qal l-ex Ministru, dan mhuwiex suġġett ġdid, għax kemm-il darba għamilna laqgħat proprju fuq dan is-suġġett.

Jien bħala rappreżentant tal-Operatur Prinċipali fil-Port, nistgħu ngħidu li m'għandniex għalfejn nivvintaw xejn għax il-proċeduri kollha, is-sistemi kollha ta' kontroll jeżistu, aħna nsegwuhom u dawn huma effettivi.

Inti semmejt b'mod speċifiku l-mezz ta' trasport.

Irridu niftakru li l-issue kienet tali għax il-kwantità tat-trasport skont il-mezz kien żgħir, imma f'dawn l-aħħar snin dan kiber, allura l-problema kibret.

Jiena nista' nikkonferma li aħna li nsegwu l-proċedura kemm f'dak li huwa Dwana, tal-ħaddiema tax-Xatt, il-proċeduri kollha bid-Dwana, bil-proċeduri proprja ta' x'inhu manifest, ta' x'inhu customs intelligence - li wkoll huma dipartimenti separati fejn isir xogħol ta' importanza kbira - dan jimxi kuljum kontra passenger list - dak il-famuż manifest li għandu jippreżenta - fejn kuntrarju tal-proċedura normali, jelenka biss l-isem tad-driver li qed jakkumpanja jew karozza jew trailer 16.5 metre identiku għal dak li huwa ddikjarat bħala general cargo.

Il-merkanzija li nħottu aħna, trid tgħaddi mill-proċeduri kollha bid-dikjarazzjonijiet minn qabel.

Hemm il-gate control ukoll, hemm verifiki wara u hemm il-proċeduri kollha li jaħdmu, inkluż dak li semma' s-Sur Kevin Borg.

Il-groupage li jmur fil-container freight station - u dwar din aħna wkoll ippreżentajna documented evidence ta' kif isir ix-xogħol – kontra kif ix-xogħol kollu li jasal ma' dan il-mezz ta' trasport.

Ikkalkolajna u għamilna time and motion study li dan jinżel minn fuq il-vapur, joħroġ mingħajr l-ebda kontroll assolut - minħabba s-sistema li ġiet ikkreata ġol-Port, imma mhux ġol-Port - għax għandna wkoll din l-anomalija partikolari - u fi żmien sitt minuti dan ikun kollu fi triqtu għal kullimkien.

M'għandna l-ebda informazzjoni ta' verifiki.

Ovvjament is-suq diġà jindika li jien jaqbilli niġi ma' dak għax ma' dak m'għandix kontroll, li huwa ovvju.

Aħna favur il-kontroll, favur dak li għandu jitħallas biex ikun hemm a level playing field.

Din hija s-sitwazzjoni llum.

THE CHAIRMAN: L-Onor.

CARMELO ABELA: L-ewwel nett jiena wkoll nirringrazzja lill-Kamra tal-Kummerċ ta' din il-preżentazzjoni.

Għalija għallinqas, hija preżentazzjoni importanti ħafna għax qed tolqot direttament fil-laħam il-ħaj mhux biss lir-revenue tal-Gvern, imma iktar u iktar l-għixien ta' min jimporta u l-ħaddiema tiegħu wkoll.

Għandi xi kummenti u mistoqsijiet li nixtieq nagħmel.

L-ewwel nett jien inħobb inkun daqsxejn iktar prattiku kif anke kien l-Onor.

Vella fil-kummenti tiegħu.

Qed nitkellmu fuq entry point wieħed.

Bażikament fejn jieqaf il-Catamaran.

Jien għalija kull skuża għax m'għandniex il-manpower mill-pulizija, m'għandniex manpower minn ħaġa u oħra, għalija huma skużi biss.

Jiġifieri qed nitkellmu fuq entry point wieħed u allura aħna rridu niffokaw biss fuq id-dħul li jiġi minn dak l-entry point li huwa l-Port il-Kbir fejn jitrakka l-Catamaran.

Il-Catamaran nafu meta jivjaġġa, meta jidħol u meta joħroġ.

Jiġifieri naħseb m'hemmx affarijiet li se ssib xi sorpriża li f'daqqa waħda daħal Catamaran u ħadd mhu qed jistennih.

Jiġifieri nafu l-ħinijiet tiegħu.

L-issue dwar l-informazzjoni li jkun hemm fuq il-Catamaran.

Naturalment il-kumpanija li topera taf - għax trid tara jekk hemmx spazju biżżejjed jew le - kemm se jkun hemm vetturi, kemm se jkun hemm trailers, eċċ..

Din l-informazzjoni diġà qiegħda hemmhekk.

Jiena at this point ninsa kompletament kważi kważi l-vetturi ż-żgħar.

Is-Sur Curmi stess semma' li aħna m'aħniex infittxu la lil min qed jordna fuq l-internet u lanqas min tela' b'karozza privata u forsi ġab kaxxa, dik mhux se taffettwa lill-operaturi u naħseb fuq dan qed naqblu.

Mela l-issue li fadal huma t-trailers.

Issa ż-żiemel ma jinżilx żiemel waħdu, imma jkollu t-trailer ta' warajh.

L-iktar ħaġa importanti huwa t-trailer ta' warajh iktar milli ż-żiemel.

Is-Sur Bugeja semma li jidher li kollox huwa in place bħala liġijiet, eċċ. Jiġifieri suppost, jekk fhimtek tajjeb jien, m'hemmx xi tibdil li nistgħu nagħmlu biex wieħed ifittex ....

IS-SUR JOSEPH BUGEJA: Aħna nġorru 30,000 trailer fis-sena u s-sistema taħdem.

IS-SUR DAVID G. CURMI: We have to highlight ħaġa importanti ħafna, li s-sistemi huma kollha in place, però hemm eżenzjoni importanti for high speed craft.

Jiġifieri r-regoli ma japplikawx for high speed crafts u l-Catamaran huwa high speed craft.

CARMELO ABELA: Imma fil-Port ikun wieqaf.

IS-SUR DAVID G. CURMI: Imma jkun ġie b'high speed.

Allura l-Catamaran huwa eżentat mir-regoli kollha li semma' s-Sur Bugeja.

THE CHAIRMAN: Hemm xi raġuni partikolari?

IS-SUR JOSEPH BUGEJA: Le, mhux eżentat minn dawn.

Il-high speed craft ingħata konċessjoni, għax kien hemm issue fil-passat minħabba l-ħaddiema tax-Xatt, u inġab l-argument ta' 3.5 tons meta skont aħna, ir-regolament internazzjonali anything over 3.5 tons tenħtieġ lashing fuq il-vapur.

Minħabba dik l-eżenzjoni, waħda bdiet timbotta lill-oħra.

Jiġifieri l-high speed craft huwa l-mezz tat-trasport, imma meta jasal - kif qed jgħid l-Onorevoli - u l-merkanzija mhux kaxxa inbid f'karozza, imma trailer ta' 16.5 metres b'sitta minnhom neżlin u t-trakkijiet, meta niżlu jista' isir ..…

IS-SUR DAVID G. CURMI: Sur Bugeja, jekk ma jimpurtax, irridu niħħajlajtjaw din.

TONIO FENECH: Dawn it-trailers, teknikament id-Dwana, għandha d-dritt titrattahom bħat-trailers l-oħrajn u twaqqafhom fil-Port u tiftaħhom wieħed wieħed.

IS-SUR JOSEPH BUGEJA: Mhux qed ngħid tiftaħhom fil-Port.

TONIO FENECH: Jew tagħmel il-kontrolli kollha għat-trailers.

IS-SUR JOSEPH BUGEJA: Aħna wkoll ikollna t-trailers C Status u s-sistema tas-C Status tippermettilek li inti toħroġ mingħajr problemi, imma għandek il-mekkaniżmu tas-sistemi fejn hemm l-intelligence u hemm il-kontroll qabel toħroġ, in-naħa l-oħra m'għandek xejn.

CARMELO ABELA: Jien għalhekk xtaqt inkompli fuq dan il-punt.

TONIO FENECH: Fil-prattika rridu naraw eżattament x'hemm fit-trailer.

IS-SUR DAVID G CURMI: Is-sistema hija x'hemm fit-trailer.

CARMELO ABELA: Meta għedt il-Catamaran – u din hi l-mistoqsija l-oħra tiegħi – dawn ikollhom l-informazzjoni ta' kemm hemm karozzi, trailers, etc., u jkunu mogħtija wkoll informazzjoni x'hemm f'kull trailer, jew le?

Il-liġi tobbliga li inti tkun taf x'qed iġġorr fit-trailer?

Jiena naħseb anke fl-interess tal-Catamaran stess huwa tajjeb li jkunu jaf x'hemm.

Per eżempju, xi ħadd se jġib splussiv.

IS-SUR TONIO CASAPINTA: Dawk ġraw.

KARMENU VELLA: Jiena naħseb dan il-punt irridu niċċarawh għax hemm interpretazzjoni.

Ikorreġuni jekk sejjer żball, meta ngħidu dan konna qed nobbligawh li jippreżenta manifest, il-manifest ta' goods for personal use jew for personal … Ejja nieħdu x-xorb.

Jien għandi t-tifla tiegħi se tiżżewweġ, tellajt vann u xtrajt ix-xorb għat-tieġ tat-tifla tiegħi.

Lil tal-vapur mhux se nagħtih il-manifest għax dawk niżżilthom jien bħala personal belongings.

Imma mbagħad għandek żewġ kategoriji oħrajn, jew jien importatur tax-xorb u nibgħat trailer.

Imbagħad l-abbuż isir li dak it-trailer qata' t-ticket u qisu daħħlu personal goods tiegħu.

Iktar minn hekk, qed jinħolqu aġenti ta' dak irid tliet kaxxi inbid, dak irid erba' kaxxi Whisky u bejniethom ngħaqqdilhom trailer.

Jekk aħna lil dan ngħidulu inti trid tagħtina l-manifest, il-manifest niddefinixxih eżatt fuqhiex irid ikun.

Jekk dan ġej bil-bagoll tiegħu, mhux qed nippretendi li inti tgħidlu għidli x'għandek fil-bagoll għax irrid inniżżlu fil-manifest.

Imma jekk jara trailer ta' 60 pied jew ta' 40 pied, ma jistax jgħidlu dan personal.

U kull ġimgħa jitla' tliet darbiet.

Jiġifieri mbagħad hemm l-interpretazzjoni u s-sens komun .....

THE CHAIRMAN: Nixtieq inkompli xi ħaġa ma' dak li qal l-Onor.

Vella, forsi jkollna risposta wkoll.

F'ħin minnhom, jekk m'iniex sejjer żball, is-Sur Curmi qal li din il-ħaġa tiġri one way, fis-sens li tiġri lejn Malta biss.

Allura Sqallija x'qed jagħmlu differenti jew x'qegħdin jagħmlu li aħna m'aħniex qegħdin nagħmlu, biex jikkontrollaw din il-problema?

IS-SUR DAVID G. CURMI: Sqallija għandhom il-Guardia di Finanzia.

Dawn għandhom id-dritt li hekk kif tillandja bil-karozza tiegħek hemmhekk jew bit-trailer jew b'vann, iwaqqfuk u jistaqsuk x'għandek fil-vann, għandekx affarijiet x'tiddikjara, kemm għandek cash fuqek.

THE CHAIRMAN: U dik il-funzjoni f'Malta …

ONOR CARMELO ABELA: Mhux xorta high-speed vehicle għalihom?

Imma high speed vehicle hija d-definizzjoni li tajna aħna (Interuzzjonijiet) ....

Il-punt li qed nipprovaw noħorġu huwa li driver jidħol b'trailer ta' 16.5 metres contents unknown general cargo.

Din hija l-problema.

IS-SUR JOSEPH BUGEJA: Biex nirrispondi liċ-Chairman b'mod sempliċi.

Minn hawn għal Sqallija l-maġġor parti tat-trailers imorru vojta.

Jiġifieri huma neżlin Sqallija jkunu declared eżenti, għax huma sejrin biex jgħabbu.

Lil hawn hija pronunzjata.

Għax ovvjament lil hawn, xejn ma jiġi vojt, lil hawn jiġi kollox mimli.

KARMENU VELLA: Il-vantaġġ ta' prezzijiet u critical mass ta' prodotti, minn hemmhekk għal hawnhekk qiegħda.

Kieku aħna konna kompetittivi fl-inbid kieku taħdem bil-kontra.

Din ipprovajna nħaddmuha minn hawnhekk għal-Libja.

Meta tela' vapur bil-goods Maltin fil-Libja – ħalliha li dawk għandhom regoli għalihom – dawn sal-vapur b'kollox żammew, li ma setgħux jagħmluha.

Għax aħna m'għandna xejn li hu kompetittiv u li jekk jixtruh minn għandna, huma se jiffrankaw.

Għax kieku tista' issir both ways.

IS-SUR DAVID CURMI: Però biex nieħdu l-eżempju tal-għamara.

Li jiġri fl-għamara hu li meta jiġu jagħmlulek l-appartament tiegħek, jinsistu li jitħallsu cash u ovvjament qed jiffrankalek it-18%, allura l-prezz jiġi attraenti ħafna.

Dik hija l-parti illegali.

KARMENU VELLA: Jekk ġibt prodott li se jkun parti minn added value ta' a final product ieħor li se jirrendilek il-final product kompetittiv, tgħid qed tirbaħ xi ħaġa.

Għax mill-gwardarobba kollha, ġibt iċ-ċappetti kompetittivi.

U għaliex ġibt iċ-ċappetti kompetittivi, il-kumplament li se nagħmel hawn Malta se jkun final product kompetittiv.

Imma hawnhekk qed nitkellmu fuq il-final product kollu.

Jiġifieri l-interpretazzjoni fejn hu personal belonging u fejn hu t-trailer li ġej biex jikkompeti mal-business lokali, jien naħseb jekk mhux se nsibu definizzjoni għal dik .…

IS-SUR FRANK V FARRUGIA (Viċi-President tal-Kamra tal-Kummerċ, Intrapriża u Industrija): Hemm ħafna setturi li qed jintlaqtu.

Għax qed insemmu ħafna l-għamara.

Però jekk per eżempju fix-xogħol tiegħi ta' spray booth, qed nitkellem fuq ħafna eluf ta' ewro.

Jekk tiffrankalu 18% VAT .… Għax hekk qed jiġri, dan jiġi żarmat ġot-trailers u jarmah hawnhekk.

Imbagħad għandna problema oħra.

Qed iġibu x-xogħol, imma jekk tinqala' l-ħsara rrid nagħmel tajjeb għaliha jien.

Għax jiena marbut bir-regoli tal-Unjoni Ewropea li rrid nibqa' nagħti l-garanzija sa sentejn.

Jiġifieri qed titlef l-istatistika, aħna qed nitilfu x-xogħol, il-Gvern qed jitlef ir-revenue.

CARMELO ABELA: Ma nafx hux impressjoni tiegħi biss jew le, imma qisu qed nara li m'għandniex ċarezza fuq il-liġijiet tagħna, iktar milli fuq x'hemm miktub imma fuq l-interpretazzjoni u l-attwazzjoni tagħhom.

Jista' jkun li jkun hemm ħtieġa ta' emenda fil-liġi biex ma naħqrux lilna nfusna bħala pajjiż bla bżonn - u allura forsi wieħed jikkonsidra dik.

Però jien, anke bħala suġġeriment, xtaqt li jekk il-ħsieb ta' dan il-kumitat huwa li jkompli jiddiskuti dan is-suġġett - u naħseb li ċ-Chairman diġà qal dan fil-bidu - forsi ta' min nistiednu lid-dipartimenti konċernati li jmissu mal-Port u ma' dawn l-affarijiet, biex jagħtu l-istampa tagħhom ta' x'inhu jiġri.

Naturalment nagħtuhom il-preżentazzjoni tagħkom - li persważ li jafu bil-concerns tagħkom - però for all intents and purposes nistgħu nagħtuhom din il-preżentazzjoni u dak li jkun, jinformahom fuq x'kien diskuss hawnhekk illum.

Nitolbuhom jiġu lura b'risposti ta' x'qed jiġri u x'għamlu tul is-snin dawn id-dipartimenti u naraw x'soluzzjonijiet joħorġu minn għandhom ukoll.

Din mhijiex issue li qamet il-bieraħ.

Issa ilna membri fl-Unjoni Ewropea għaxar snin.

Is-Sur Curmi stess fl-introduzzjoni tiegħu semma' li kienu saru proposti u diskussjonijiet aktar minn darba.

Issa jekk dan il-kumitat ikun jista' jingħata - dejjem jekk ikun jista' jingħata minn naħa tagħkom - x'kienu l-proposti tagħkom, forsi b'ċertu dettall u xi tweġibiet ingħatajtu.

Għax nispera li għallinqas li ngħatajtu tweġibiet ......

IS-SUR DAVID G. CURMI: Però rridu nżommu f'moħħna wkoll, li meta kiber dan is-servizz kibret il-problema, kif spjega s-Sur Joe Bugeja l-ewwel.

Qabel il-problema tat-trailers ma kenitx teżisti.

Issa li hemm volum kbir ta' trailers ġejjin bħala general cargo, u li fil-verità ma nafux x'fihom.

IS-SUR JOSEPH BUGEJA: U kif semma' l-ex Ministru.

Veru l-Catamaran kien jiġi mingħajr l-ebda manifest, u wara diskussjonijet introduċejna li jrid jippreżenta manifest għall-ewwel darba.

Ovvjament hemm interpretazzjoni ..… Jiġifieri għamilna passi, imma kiber il-Catamaran u kibret il-problema.

ONOR TONIO FENECH: Trid taġġorna.

IS-SUR JOSEPH BUGEJA: Nista' nagħti eżempju żgħir.

Il-vapuri tagħna, li jaħdmu fuq in-naħa l-oħra tal-Port fil-Belt, dejjem għandna d-Dwana preżenti hemmhekk u nħallsu għalihom għax it's a customs area.

Din in-naħa ma jagħmluhiex.

Aħna qabel ma nibdew inħottu trailer wieħed mill-vapur, iridu jaslu n-nies tax-Xatt.

U din għalhekk għidna li f'sitt minuti, il-Catamaran iħott u joħroġ, għax in-nies tax-Xatt ma jmorrux fuqu.

Jiġifieri kollox ma' kollox, hemm combination ta' affarijiet għaliex jagħmel din l-attività iktar attraenti għal affarijiet li qed iwasslu għal affarijiet oħrajn.

IS-SUR JOSEPH BUGEJA: Hija ħafna orħos.

KARMENU VELLA: Bħala way forward.

Għax aħna anke jekk illum qed ngħidu dan qed jagħti manifest, imma mbagħad jekk ġab trailer fuq ismu u ma tax manifest tiegħu, mela m'għandux manifest reali.

Qed jagħti manifest, imma mhuwiex manifest reali.

Aħna x'irridu niksbu għal quddiem?

Dan ma tistax tgħidlu ġġib xejn.

Li tista' tagħmel huwa li tgħidlu inti tista' iġġib kemm trid, dment li toqgħod għar-regoli kollha.

Wara li timpinġi r-regoli kollha fuqu, imbagħad sta għalih jekk jgħid jiena jekk ngħawweġ ir-regoli jaqbilli għax se niffranka.

Jista' jagħti l-kas li anke bir-regoli se jiffranka - u f'dak il-każ mhux se żżommu jekk dan he is abiding by all rules and regulations u qed jiffranka xorta għax qed jixtri - ma tistax iżżommu.

Li tista' iżżommu hu jekk jaqta' waħdu meta hu jgħid jiena biex immur noqgħod nixtri u wara li noqgħod għar-regoli kollha, xorta l-prodott tiegħi ġej ogħla milli kieku jien xtrajtu, allura mbagħad jieqaf waħdu.

Aħna li rridu nagħmlu at this stage hu li wieħed jara li r-regoli kollha li japplikaw għall-genuine importer, japplikaw għal dan.

Jekk hemm loophole għax dan fast service, jekk hemm loophole għax it-trailer jidħol tliet darbiet fil-ġimgħa u qed iġib personal belongings fuqu, aħna dawk il-loopholes irridu nagħlqu.

IS-SUR JOSEPH BUGEJA: Nixtieq nagħmel punt żgħir.

Il-kunċett ta' manifest f'dak li nifhmu fil-marittimu jkun fih ix-shipper u l-consignee.

Il-manifest li jintuża f'dan il-mezz ta' trasport m'għandu xejn minn dan, ħlief l-isem tad-driver mhux fuq il-kumpanija li qed timporta, imma l-isem tad-driver li qed jiddikjara l-oġġetti.

TONIO FENECH: Meta ġiet iddisinjata l-liġi ma kienx hemm dawk it-trailers kbar, jiġifieri trid tiġi aġġornata.

IS-SUR KEVIN BORG: Nixtieq inżid xi ħaġa ma' dak li qal l-Onor.

U nerġa' mmur għal wieħed mill-way forward recommendations li għandna.

Irridu naraw, kif għidt inti, li r-regoli kollha li jappartjenu għal xi ħadd li huwa in regola, qed iżomm magħhom jew whatever.

U minflok naraw li wieħed jitlaq eżatt mal-ieħor, naraw dan jekk għadux kollu validu, biex jekk jista' jinżel, jinżel għal kulħadd, imbasta jkun ekwu għal kulħadd.

Biex ma jkunx hemm over regulation.

THE CHAIRMAN: Nerġa' nirringrazzjakom mill-ġdid.

Kif għedt qabel, nassigurakom li din mhux se tieqaf hawnhekk.

Se nkun qed nipproponi lill-kumitat - li qisu diġà hemm qbil komuni - sabiex anke minn dan il-kumitat jitħejja rapport magħmul minn esperti fejn hemmhekk se nkun qed nitlob lil dawn l-esperti sabiex anke jinvolvikom b'mod dirett.

Bażikament li se nkun qed nitlob huwa biex l-ewwel nett jagħmlu analiżi tas-sitwazzjoni, anke minn termini fiskali, kemm hija kbira l-problema u kemm hi mifruxa u x'hemm u x'm'hemmx mil-lat ta' loopholes kemm ekonomiċi u kemm legali.

Però l-iktar importanti huwa l-courses of actions li wieħed jista' ikun qed jieħu biex imbagħad inkunu nistgħu nipproponuhom ukoll lill-awtoritajiet konċernati.

Minn hemmhekk inkunu nistgħu nimxu 'il quddiem.

Minn naħa tagħna nerġa' ngħidilkom li jekk il-kumitat jaqbel inkunu nistgħu mmexxu fuqha.

TONIO FENECH: Filwaqt li naqbel ma' dan il-punt u naħseb li s-suġġeriment li għamel l-Onor.

Abela, li għandna nitolbu lill-entitajiet konċernati li jagħmlu preżentazzjoni lil dan il-kumitat dwar x'inhi s-sitwazzjoni li huma qed jaġixxu fiha, hija importanti.

THE CHAIRMAN: Il-proposta tiegħi kienet li through dawn il-persuni esperti li se nkunu qed inqabbdu, se jkunu qed jaħdmu direttament waqt l-istadju ta' kumitat.

Peress li l-kumitat jieqaf sa preżentazzjoni, eventalment l-istess membri li se jkunu qed jieħdu ħsieb dan l-istudju, ikunu qed jevalwaw ukoll l-istess preżentazzjoni li jkunu qed jagħmlu.

Mela hemm qbil.

Aħna se nkunu qed ninformawkom x'passi se jittieħdu mill-Kumitat.

Mill-ġdid nirringrazzjakom.

Bażikament l-aġenda hija eżawrita u l-kumitat huwa aġġornat.

Fit-8:13 p.m. il-Kumitat aġġorna għal data li għandha tiġi kkomunikata aktar tard.


KUMITAT PERMANENTI DWAR L-AFFARIJIET EKONOMIĊI U FINANZJARJI

LAQGĦA NRU.

It-Tnejn, 5 ta' Mejju, 2014

Il-Kumitat Permanenti dwar l-Affarijiet Ekonomiċi u Finanzjarji ltaqa' fil-Palazz, il-Belt Valletta, fis-7:05 pm.

L-Onor.

Silvio Schembri, President tal-Kumitat, ippresjeda.

PREŻENTI

Il-President tal-Kumitat qal it-talba.

Il-Minuti tal-Laqgħa Nru. 5 li saret fil-15 ta' Jannar, 2014 kienu konfermati.

PREŻENTAZZJONI MILL-UFFIĊJALI TAL-KAMRA TAL-KUMMERĊ, INTRAPRIŻA U INDUSTRIJA.

Il-Kumitat stieden lis-Sur.

David G. Curmi u lis-Sur.

Kevin J. Borg President u Direttur Ġenerali rispettivament tal-Kamra tal-Kummerċ, Intrapriża u Industrija biex jagħtu preżentazzjoni fuq is-suġġett.

Curmi introduċa s-suġġett billi elenka li l-iktar li qed jintlaqtu ħażin minn dan l-abbuż huma kemm dawk li qed jimmanifatturaw prodotti għas-suq Malti kif ukoll il-Gvern lokali, minħabba li mhumiex jitħallsu taxxi, eco-contributions u excise duties għall-oġġetti importati.

Is-Sur Curmi kompla jgħid li l-Kamra tal-Kummerċ tixtieq li tissalvagwardja l-interessi tal-konsumatur u l-operaturi li jiġu f'pajjiżna jħallas t-taxxi bħall-operaturi Maltin.

Wara s-Sur Kevin J. Borg ta preżentazzjoni intitolata:

Il-Kamra tal-Kummerċ qegħda għaldaqstant tipproponi li jkun hemm analiżi ta' dawk il-proċeduri u r-regolamenti kollha li jirregolaw l-importazzjoni, li jitwaqqaf multi-departmental authority li tagħmel market surveillance kemm fiskali kif ukoll kwalitattiv u jkun hemm iktar kollaborazzjoni bejn awtoritajiet Maltin u Taljani.

Is-Sur Joseph Bugeja, Rappreżentat tal-Operatur Prinċipali fil-Port, ta spjegazzjoni tal-proċedura u kontroll li hemm fil-port.

Minn naħa l-oħra s-Sur Bugeja spjega li kien sar time and motion study li wera li f'sitt minuti, vettura tinżel minn fuq il-catamaran, u toħroġ fi triqitha mingħajr ebda kontrolli.

Wara kien hemm diskussjoni fejn il-membri preżenti, staqsew mistoqsijiet lill-uffiċjali tal-Kamra tal-Kummerċ.

Is-Sur Frank V. Farrugia Viċi President, u s-Sur Andrew W J Mamo, Chairman, Importers Economic Group tal-Kamra tal-Kummerċ, Intrapriża u Industrija intervenew ukoll fid-diskussjoni.

L-Onor Carmelo Abela ssuġerixxa li fil-laqgħat futuri jiġu mistiedna d-Dipartimenti konċernati biex jagħtu l-verżjonijiet tagħhom u dan biex tinstab soluzzjoni.

Fuq suġġeriment tal-President tal-Kumitat il-Kumitat qabel li għandu jitħejja rapport li għandu jkunu magħmul minn esperti biex issir analiżi tas-sitwazzjoni - ta' kemm hi kbira u mifruxa l-problema, x'loopholes ekonomiċi u legali jista' jkun hemm, u x'azzjonijiet ikunu jistgħu jittieħdu biex dawn jiġu pproponuti lill-awtoritajiet konċernati.

Preżenti għal-laqgħa kien hemm wkoll is-Sur Charles Zahra u s-Sur Tonio Casapinta, membri tal-Bord tal-Kamra tal-Kummerċ, Intrapriża u Industrija.

Fit-8:13 p.m. il-Kumitat aġġorna għal data li għandha tiġi kkomunikata aktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 18

Il-Ġimgħa, 9 ta' Mejju 2014 fl-9.30 a.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar il-Ġimgħa, 9 ta' Mejju 2014 fl-9.30 a.m. fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

8 ta' Mejju 2014 SKRIVAN TAL-KAMRA


Laqgħa Nru 18

Il-Ġimgħa, 9 ta' Mejju 2014

Stampat fl-Uffiċċju tal-Iskrivan

Prezz €2.50

Laqgħa Nru 18

Il-Ġimgħa, 9 ta' Mejju 2014

Il-Kumitat iltaqa' fil-Palazz, il-Belt Valletta, fid-9.39 a.m.

Il-Minuti tal-Laqgħa Nru. 17, li saret fil-11 ta' Marzu 2014, ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia): Ħalli nibdew bix-xogħol min-naħa tal-Gvern ħalli b'hekk inkunu nistgħu nqassmu x-xogħol għall-ġimgħa d-dieħla, u forsi anke għal ta' wara.

L-Onor.

CARMELO ABELA: Fil-fatt, nhar l-Erbgħa li għadda aġġornajna l-Kamra għal nhar it-Tnejn, bl-ewwel tliet abbozzi ta' liġi għat-Tielet Qari, jiġifieri ma jidhirlix li hemm diffikultà fuqhom.

MR SPEAKER: L-Onor.

David Agius qiegħed hawn ukoll.

Kull ma għamilna, Onor. Agius, ikkonfermajna l-Minuti.

Jekk trid, tista' tagħtihom daqqa t'għajn.

(Interruzzjonijiet) Le, la bgħatniehom bl-email ma nbidlux, ma tarax!

Konna se niġu għall-ewwel item li huwa x-xogħol tal-Kamra.

Carmelo Abela, biex jilluminana ftit fuq ix-xogħol tal-Gvern, kemm għal din il-ġimgħa, kif ukoll għall-ġimgħa ta' wara.

CARMELO ABELA: Sur President, kif kont bdejt ngħid, nhar l-Erbgħa li għaddew aġġornajna għal nhar it-Tnejn, bl-ewwel tliet abbozzi ta' liġi għat-Tielet Qari.

Dawn għaddew mill-istadju ta' Kumitat, u allura ma naħsibx li hemm xi diffikultajiet fuqhom.

Il-ħsieb hu li, jekk jista' ikun, nhar it-Tnejn nibdew l-Abbozz ta' Liġi li jemenda l-Att dwar il-Kummissarju tat-Taxxi, dejjem jekk ma jkunx hemm diffikultajiet min-naħa tax-Shadow Minister għall-Finanzi.

DAVID AGIUS: Diġà hemm problema, għax ix-Shadow Minister għandu Kumitat tal-Kamra, u ma jistax ikun f'żewġ postijiet fl-istess ħin.

CARMELO ABELA: Jekk hemm dik il-problema, ma jimpurtax, imma kellna niċċekkjaw fuq dan.

Mela, nhar it-Tnejn nibdew bl-Att dwar l-Elezzjonijiet Ġenerali, jiġifieri Abbozz ta' Liġi Nru. 35, li l-emendi tiegħu huma marbutin mal-Vot 16.

Aħna għandna żewġ abbozzi ta' liġi li huma marbutin ma' dan l-istess Vot 16: Abbozz Nru. 35 li jemenda l-Att dwar l-Elezzjonijiet Ġenerali, kif ukoll l-Abbozz Nru. 36 li jemenda l-Att dwar il-Kunsilli Lokali.

Kif jaf il-kollega tiegħi, l-Onor.

David Agius, dawn huma t-tnejn marbutin mal-Vot 16 u, għalkemm jitkellmu fuq l-istess emenda, imma irridu nemendaw żewġ liġijiet differenti.

Ma nafx jekk hemmx xi ħsieb dwar kif nistgħu nitkellmu separatament.

MR SPEAKER: Ma jistgħux jiġu diskussi simultanjament?

CARMELO ABELA: Le, imma l-punt huwa li, wisq probabbli, kif jiġri s-soltu, fuq il-kunsilli lokali nespandu ftit aktar u ssir diskussjoni iktar ġenerali, jiġifieri mhux biss fuq l-abbozz ta' liġi nnifsu, mentri fil-każ tal-Abbozz ta' Liġi dwar l-Elezzjonijiet Ġenerali, ma narax li hemm lok.

DAVID AGIUS: Il-proposta tiegħi, se mai, hi li nibdew bl-Abbozz ta' Liġi Nru 36, imbagħad inkomplu bl-Abbozz ta' Liġi Nru. 35.

MR SPEAKER: Jiġifieri minflok ma nibdew bl-Abbozz Nru 35, nibdew bl-Abbozz Nru 36, imbagħad wara ngħaddu għall-Abbozz Nru 35.

CARMELO ABELA: M'għandniex problema min-naħa tagħna.

MR SPEAKER: Mela nistgħu nagħmlu hekk.

CARMELO ABELA: Mela, nhar it-Tnejn nibdew bl-Abbozz ta' Liġi li jemenda l-Att dwar il-Kunsilli Lokali; imbagħad, kif inlestuh, ngħaddu għall-Abbozz ta' Liġi li jemenda l-Att dwar Elezzjonijiet Ġenerali.

MR SPEAKER: Bħala kelliema taf kif qegħdin?

CARMELO ABELA: L-Onor.

Stefan Buontempo, is-Segretarju Parlamentari responsabbli minn dan il-qasam, se jiftaħ id-diskors.

Imbagħad, ikompli x-Shadow Minister tal-Oppożizzjoni, l-Onor.

MR SPEAKER: Onor. Agius, għandek idea kemm se jkun hemm kelliema, biex inkunu nistgħu naraw kemm għandna bżonn seduti?

CARMELO ABELA: Naħseb ikun hemm numru ta' kelliema … (Interruzzjonijiet) Ma jimpurtax, mhux problema.

MR SPEAKER: Mela, qed nikkalkulaw li nagħmlu żewġ seduti għal żewġ abbozzi, hux hekk?

MR SPEAKER: Mela, Abbozz Nru 36 u Abbozz Nru 35 se niddiskutuhom il-ġimgħa d-dieħla.

CARMELO ABELA: Nixtieq kieku nhar it-Tlieta nagħmlu l-Att dwar il-Kummissarju tat-Taxxi, u ma jkollniex kumitati marbutin mal-finanzi.

MR SPEAKER: Qed tgħid li l-Abbozz Nru 46 se nagħmluh t-Tlieta?

CARMELO ABELA: Iva; imbagħad l-Erbgħa nkomplu bl-Abbozz ta' Liġi dwar il-Kunsilli.

DAVID AGIUS: Naħseb it-Tlieta jkollna problema minħabba l-Onor.

CARMELO ABELA: Nistgħu nagħmluh l-Erbgħa?

DAVID AGIUS: L-Erbgħa jkollna l-PAC.

Fil-każ, nagħmluh l-ewwel item għat-Tnejn ta' wara.

CARMELO ABELA: Monday 19th il-ħsieb kien li nagħmlu d-diskussjoni fuq l-OHSA – ir-rapport u l-estimi tpoġġew – u Monday 19th se nagħmlu d-dibattitu fuq l-OHSA.

MR SPEAKER: Għax issa waslu l-estimi wkoll, hux hekk?

DAVID AGIUS: Nistgħu nagħmluha t-Tlieta, jekk trid.

MR SPEAKER: Qed ngħidu li Monday 19th se nagħmlu d-dibattitu fuq l-OHSA.

DAVID AGIUS: Imma għandna l-problema li t-Tlieta rridu nagħmlu l-Abbozz ta' Liġi dwar il-Kummissarju tat-Taxxi.

MR SPEAKER: Qed tirreferi għat-Tlieta li ġej.

DAVID AGIUS: Jekk trid, nistgħu nagħmluha t-Tlieta tal-OHSA.

M'għandniex problema biex nagħmlu tal-OHSA.

Jekk irid, nhar it-Tnejn jista' jagħmel tat-Taxxi.

MR SPEAKER: Jew inkella, jekk it-Tnejn jagħmel tal-OHSA, it-Tlieta jagħmel tat-Taxxi.

MR SPEAKER: Fl-20 ta' Mejju, hux hekk?

CARMELO ABELA: Tal-OHSA, fil-każ, nagħmluh it-Tlieta, 20 ta' Mejju.

Jew inkella nagħmlu l-Att dwar ix-Xandir.

Imbagħad, hemm l-Abbozz ta' Liġi li jemenda l-Att dwar l-Ugwaljanza għall-Irġiel u n-Nisa.

DAVID AGIUS: Jekk mhux urġenti tax-Xandir, peress li x-Shadow Minister hu l-Onor.

Francis Zammit Dimech, li bħalissa hu impenjat bl-elezzjonijiet tal-Parlament Ewropew, napprezza li ssir wara l-24.

Però, jekk hi daqshekk importanti ngħidlu u jiġi; imma rrid nippjanaha għax qiegħed waqt kampanja elettorali.

CARMELO ABELA: Le, m'hemmx urġenza għaliha.

Fil-każ, nagħmluha wara l-24 ta' Mejju.

CARMELO ABELA: L-issue hija fuq l-Abbozz ta' Liġi dwar il-Kummissarju tat-Taxxi.

MR SPEAKER: It-Tlieta mhux possibbli li nagħmluha din?

CARMELO ABELA: It-Tlieta, 13 ta' Mejju, jidher li mhux possibbli li ssir.

Forsi nistgħu nagħmluha Monday 19th?

MR SPEAKER: Mela Monday 19th nagħmlu l-Abbozz ta' Liġi dwar il-Kummissarju tat-Taxxi, Abbozz Nru 46.

CARMELO ABELA: Iva; imbagħad Tuesday 20th nagħmlu tal-OHSA, u Wednesday 21st nagħmlu l-Abbozz ta' Liġi dwar l-Ugwaljanza għall-Irġiel u n-Nisa, Abbozz Nru 44.

Ħalli niċċaraw l-affarijiet għall-ġimgħa d-dieħla.

Monday 12th May se nibdew bl-Att dwar il-Kunsilli Lokali Nru 36, li nkompluh it-Tlieta, u naħseb li anke l-Erbgħa.

Il-ġimgħa d-dieħla, It-tliet seduti se jkunu ddedikati għall-Att dwar il-Kunsilli Lokali u l-Att li jemenda l-Elezzjonijiet Ġenerali.

CARMELO ABELA: Naħseb li jittieħdu tliet seduti; imbagħad, il-ġimgħa ta' wara, fin-19th se nagħmlu tal-Kummissarju tat-Taxxi, fit-20th se nagħmlu tal-OHSA, u fit-21st Abbozz Nru 44 tal-Ugwaljanza bejn l-Irġiel u n-Nisa.

Dak hu x-xogħol għall-15-il ġurnata li ġejjin.

DAVID AGIUS: Jiġifieri, skont il-pjan tal-Gvern, m'hemmx li l-ġimgħa d-dieħla ssir il-mozzjoni tal-Oppożizzjoni rigward Ta' Ħaġrat?

CARMELO ABELA: Dik kont se nsemmiha issa bħala items oħrajn li għandna.

Hemm żewġ affarijiet li xtaqt insemmi fuq il-mozzjonijiet tal-Oppożizzjoni.

Fuq Ta' Ħaġrat, naħseb bl-istqarrija li ħareġ il-Gvern huwa ċar li l-Gvern se jieħu l-azzjoni wara deċiżjoni tal-Kabinett, jiġifieri ma nafx jekk hemmx għalfejn li dan jiġi diskuss.

DAVID AGIUS: Iva, hemm għalfejn min-naħa tagħna, għax ovvjament id-deċiżjoni tal-Gvern hija, u mhijiex tal-Parlament.

Aħna għandna mozzjoni, imbagħad il-Gvern jekk ikun irid iressaqha.

MR SPEAKER: Onor. Agius, la l-mozzjoni qiegħda hemmhekk, trid tiġi diskussa.

DAVID AGIUS: Ma jimpurtax, nemendawha u mmexxuha, u d-deċiżjoni li jkun ħa l-Gvern tiġi deċiżjoni parlamentari.

MR SPEAKER: L-Onor.

Essenzjalment, il-mozzjoni qiegħda hemmhekk.

Nafu li hemm numru ta' ġranet meta għandha tiġi diskussa u deċiża.

Filwaqt li lqajna d-deċiżjoni tal-Kabinett li se jesproprja l-art, nafu li s'issa l-esproprjazzjoni – almenu safejn nafu aħna – għadha ma saritx.

Ovvjament, il-mozzjoni tibqa' valida, u għalhekk hemm l-importanza li tiġi diskussa.

Issa, jekk dakinhar tad-diskussjoni l-Gvern jgħid li laħaq esproprja l-art, kif għidna lbieraħ waqt konferenza tal-aħbarijiet, naħseb li s-suġġett jimmerita diskussjoni, anke b'mod ġenerali, apparti speċifiku.

MR SPEAKER: Jekk qed nifhmek tajjeb, inti qed tistenna li jkun hemm esproprjazzjoni.

MARIO DE MARCO: Il-mozzjoni titlob għall-esproprjazzjoni ta' art.

Il-Gvern s'issa ħa deċiżjoni li se jesproprja; però s'issa għadna ma nafux x'sar bejn id-deċiżjoni u l-azzjoni, għax jekk l-esproprjazzjoni għadha ma saritx, xorta waħda jkun importanti li l-mozzjoni tibqa' għaddejja.

CARMELO ABELA: L-istqarrija tal-Gvern hija ċara li l-esproprjazzjoni se ssir, jiġifieri l-Kabinett ma ddeċidiex li mhux se ssir.

L-esproprjazzjoni se ssir.

Il-kollegi min-naħa tal-Oppożizzjoni jafu li jkun hemm bżonn ċerti ġranet biex dan isir, jiġifieri mhux talli l-esproprjazzjoni se ssir, talli l-MEPA ġiet informata biex toħroġ Ordni ta' Emerġenza għall-Konservazzjoni, jiġifieri kien hemm żewġ azzjonijiet.

Waħda li beda l-proċess ta' esproprjazzjoni, li jieħu numru ta' ġranet – għandi nifhem li dan jista' jifhmu kulħadd – u t-tieni azzjoni hi li l-MEPA ntalbet biex toħroġ Ordni ta' Emerġenza għall-Konservazzjoni.

Jiena segwejt ukoll dak li qal l-Onor. de Marco fil-Press Conference, fejn xtaq li ssir diskussjoni ġenerali fuq dan; imma ma naħsibx li huwa eżatt dak li titlob il-mozzjoni.

Jiġifieri, jien ma naħsibx li l-Gvern se jsib oġġezzjoni li ssir diskussjoni ġenerali fuq dan, imma nara li l-mozzjoni ġiet superseded by events.

Jiġifieri, jekk se jistaqsuni f'dawn il-15-il ġurnata li ġejjin hemmx ħsieb li tiġi diskussa l-mozzjoni, it-tweġiba tiegħi issa hija li le; però, m'iniex neskludi li ssir diskussjoni ġenerali, kif talab anke l-Onor. de Marco fil-Press Conference.

MR SPEAKER: L-Onor.

MARIO DE MARCO: Id-diskussjoni ssir superseded by events kieku l-esproprjazzjoni laħqet saret; imma sal-lum għadha ma saritx.

Sal-lum hemm dik id-deċiżjoni, u nilqgħu dik id-deċiżjoni.

M'iniex ngħidha b'sens ta' kritika; però, ladarba l-mozzjoni qed titlob li ssir esproprjazzjoni, naħseb li dik il-mozzjoni trid tiġi diskussa.

MR SPEAKER: Jiġifieri, jekk l-esproprjazzjoni tiġi eventwalment enforced in the coming days, nifhmu li l-Oppożizzjoni ...

MARIO DE MARCO: Imbagħad naraw wara.

CARMELO ABELA: Il-proċess ta' esproprjazzjoni beda, kif tgħid anke l-istqarrija.

Jiena nixtieq inġib anoloġija mal-proġett li kien se jsir quddiem il-Kon-Katidral ta' San Ġwann, fejn diġà kienet qiegħda fuq l-aġenda li se jkun diskuss.

Però, imbagħad kien hemm stqarrija mill-Gvern ta' dak iż-żmien li qal li l-proġett se jieqaf u d-diskussjoni ma saritx għax l-Oppożizzjoni ta' dak iż-żmien irrikonoxxiet id-dikjarazzjoni tal-Gvern li l-proġett se jieqaf, u ma qagħadniex nistennew li l-proġett finalment jieqaf, jew ħaġa jew oħra.

Nerġa' ngħid li m'hemm l-ebda oġġezzjoni li ssir diskussjoni ġenerali fuq dak li talab l-Onor. de Marco fil-Press Conference tal-bieraħ; però, naħseb l-istqarrija tal-Gvern hija ċara ħafna, għax l-esproprjazzjoni se ssir u hemm Ordni ta' Emerġenza għall-Konservazzjoni ta' dak is-sit.

MR SPEAKER: Huwa importanti li qed terġa' tinforza dak li diġà qal il-Gvern.

CARMELO ABELA: Hija deċiżjoni tal-Kabinett.

MR SPEAKER: Mhux ovvja?

Il-Ministru għall-Intern u s-Sigurtà Nazzjonali.

EMANUEL MALLIA (Ministru għall-Intern u s-Sigurtà Nazzjonali): Jien nifhem il-punt tal-Onor. de Marco.

Fil-fatt, l-iskop tal-mozzjoni kien li dan il-proġett jieqaf, u d-deċiżjoni tal-Kabinett taqbel ma' dik il-mozzjoni li l-proġett jieqaf.

Ma naħsibx li l-Oppożizzjoni qed tiddubita li la l-Kabinett iddeċieda b'dan il-mod – u legalment għandu d-dritt li jagħmel hekk – dan se jsir: però naħseb li għandna nistennew biex naraw meta se jsir, li hi kwestjoni ta' ġranet.

Jien naqbel ukoll mal-Onor. de Marco li m'hemm xejn ħażin li ssir diskussjoni biex fil-futur ma jerġgħux jiġru affarijiet bħal dawn, għax li jkollok permessi viċin postijiet bħal dawn, jiena naħseb li għandna nagħmlu diskussjoni biex din ma terġax tirrepeti ruħha.

Jiġifieri hemm qbil, u kull ma jonqos hi kwestjoni ta' data.

CARMELO ABELA: It-tieni ħaġa li xtaqt ngħid fuq il-mozzjoni tal-Oppożizzjoni li daħlet proprju din il-ġimgħa, hija fuq emenda għall-Kostituzzjoni dwar id-diżabilità.

Il-kollegi tagħna min-naħa tal-Oppożizzjoni japprezzaw li daħlet din il-ġimgħa, u allura rridu niddiskutuha fil-Grupp Parlamentari ħalli naraw l-eżitu kif se mmexxu fuqha.

DAVID AGIUS: Se jkollok oħra, Onorevoli.

Nieħdu gost li l-Oppożizzjoni ma laħqitx għamlitha meta kienet fil-gvern.

DAVID AGIUS: Le, li mhux qed tagħmlu intom, qed nagħmluh aħna.

MR SPEAKER: Fuq dak li għadu kif irrimarka l-Onor.

Carmelo Abela, trid iżżid xi ħaġa?

DAVID AGIUS: M'għandniex problema li nagħtuhom żmien biżżejjed.

MR SPEAKER: Naħseb nistgħu nimxu għall-punti l-oħrajn tal-aġenda, u niġi għall-korrispondenza.

L-Onor.

CARMELO ABELA: Fuq il-kumitati permanenti, xtaqna niċċaraw żewġ affarijiet min-naħa tal-Gvern.

MR SPEAKER: Mela niċċarawhom issa.

CARMELO ABELA: Wara li fl-aħħar seduta ġew approvati numru ta' mozzjonijiet fil-Kamra dwar meta se jiltaqa' il-Kumitat dwar il-Kontijiet Pubbliċi u dwar l-Australia Hall, qed ngħidu li għandna tliet kumitati in a way: il-PAC li jiltaqa' b'mod normali, ieħor fuq Fuel Procurement u l-ieħor fuq l-Australia Hall.

Fejn tidħol l-Australia Hall, minflok l-Onor.

Justyne Caruana se jibda jattendi l-Onor.

Il-bqija mhu se jinbidel xejn ħlief dak it-tibdil li sar fil-mozzjoni.

DAVID AGIUS: Nassumi li ssir mozzjoni fil-Kamra.

MR SPEAKER: Ovvjament, trid issir mozzjoni.

CARMELO ABELA: M'hemmx għalfejn issir mozzjoni għax din hija replacement.

Imma tajjeb ninforma lill-Kumitat, biex imbagħad l-iSpeaker jinforma lill-Kamra skont l-iStanding Orders.

Meta mbagħad il-Kumitat għall-Affarijiet Soċjali jiltaqa' dwar l-Immigrazzjoni Irregolari, minflok l-Onor.

Christopher Fearne se jidħol l-Onor.

Dawk huma ż-żewġ tibdiliet li xtaqt niċċara.

MR SPEAKER: Onor. Agius, naħseb li inti trid tinforma wkoll dwar il-Working Group.

DAVID AGIUS: Iva, nista' ninforma dwar il-Working Group.

Però, la qed nitkellmu fuq il-kumitati, għandna wkoll il-Kumitat dwar il-Privileġġi li ili nitlob għal data meta se jiltaqa'.

Ma nafx jekk forsi għandniex data għal dan il-Kumitat.

MR SPEAKER: Jien ili nipprova nagħmel data u, kif taf inti, konna wasalna għal data; imma mbagħad kien hemm xi problema min-naħa tal-Onor.

(Interruzzjonijiet) Għalija mhux problema, jien hawnhekk qiegħed.

Araw intom meta tridu tiffissaw data għall-kontinwazzjoni dwar il-ksur ta' privileġġ ...

CARMELO ABELA: Sur President, kif taf inti, konna qbilna għal dik id-data.

MR SPEAKER: Iva, imma issa dik id-data għaddiet.

CARMELO ABELA: Jien m'għandix problema għax jiltaqa'.

Aħna li nafu huwa ...

DAVID AGIUS: Jiġifieri, nistgħu niltaqgħu għada?

CARMELO ABELA: Għada?

DAVID AGIUS: Għalhekk qed ngħidlek!

Jiġifieri, jekk m'intomx se tagħtuna data ...

CARMELO ABELA: Irridu nikkonsultaw mal-Onor.

Louis Grech, biex naraw jekk jistax.

MR SPEAKER: Onor. Agius, nistgħu nikkomunikaw data, jew tikkomunika miegħi data, biex ngħaddiha lin-naħa tal-Oppożizzjoni ħalli nkunu qed naqblu fuqha in the coming days?

Nitlobkom tikkomunikaw miegħi, jien nikkomunika magħkom, imbagħad inkunu nistgħu naslu għal dan.

Tajjeb hekk?

DAVID AGIUS: Sur President, kif taf, min-naħa tagħna saret talba biex f'dak il-Kumitat jiġi jixhed s-Sur Kessler, u naħseb li rridu nagħtuh risposta.

CARMELO ABELA: Fuq l-ittra, naħseb li l-Kumitat irid jiddiskutiha.

MR SPEAKER: Mhux ovvja?!

CARMELO ABELA: Aħna nafu li fis-seduta li jmiss, il-Kap tal-Oppożizzjoni jrid jixhed.

MR SPEAKER: Kollox sew, hemm il-Minuti jiggwidawna.

Però, kif qed jgħid tajjeb l-Onor.

David Agius, hemm il-korrispondenza li huma jindikaw xhud, u dik trid tiġi diskussa biex naraw l-andament tagħha.

L-importanti li jien niġi kkomunikat data ħalli mbagħad inkun nista' nikkomunikaha lin-naħa tal-Oppożizzjoni, ħalli b'hekk inkunu nistgħu naslu għal data.

Mela, nistenna d-data mingħandek, Onor. Carmelo Abela.

DAVID AGIUS: Min-naħa l-oħra, Sur President, naħseb li ġejt informat li l-Onor.

Godfrey Farrugia ġie maħtur Chairman tal-Kumitat Informali dwar id-Dijabete.

MR SPEAKER: Onor. Agius, nixtieqek tinforma lill-House Business Committee biex inkunu nistgħu naħdmu fuqha wkoll.

DAVID AGIUS: Sur President, kif taf, fuq inizjattiva tal-Kap tal-Oppożizzjoni, intbagħtet ittra lil kull membru parlamentari biex naraw min jixtieq jipparteċipa f'dan il-kumitat.

Saret l-ewwel laqgħa informali li fiha l-Onor.

Godfrey Farrugia ġie magħżul bħala Chairperson ta' dan il-Kumitat u, jekk m'inix sejjer żball, anke inti kellek tirċievi notifika – jekk mhux diġa' irċevejtha – mingħand l-Onor.

Godfrey Farrugia biex jinformak b'dan kollu.

MR SPEAKER: Irċevejtha u fraħtlu.

Awgurajt lill-Membri kollha għal din l-inizjattiva nobbli, anzi nesprimi min-naħa tal-presidenza tiegħi din l-inizjattiva importanti li ħa dan il-Working Group.

DAVID AGIUS: Hemm membri miż-żewġ naħat tal-Kamra involuti f'dan il-Working Group.

MR SPEAKER: Iva, fil-fatt, hemm Membri miż-żewġ naħat tal-Kamra involuti, u naħseb li huwa Working Group li għandu x'jagħti.

MR SPEAKER: Onor. Agius, fil-Minuti ta' din il-laqgħa se jiġi rreġistrat li inti, min-naħa tal-Oppożizzjoni, qed tinformana bl-iżvilupp ta' dan ix-xogħol li sar matul din il-ġimgħa minn naħa ta' dan il-Working Group.

Nirringrazzjak.

Nistgħu nimxu għal xogħol ieħor?

(Onor. Membri: Iva) Nerġa' niġi għall-korrispondenza li saret mill-Onor.

Kif tafu intom, kelli nagħmel rikapitalizzazzjoni żgħira, għax l-ittra li kienet datata 24 ta' Marzu 2014. kienet mibgħuta mill-Ombudsman bi tweġiba għall-ittra tal-Onor.

Jason Azzopardi, li kienet datata 8 ta' Marzu 2014, dwar xi każijiet li xtaq jirreferi lill-Ombudsman biex jinvestiga rapporti mill-Complaints Board tal-Forzi Armati ta' Malta.

Kif tafu, dakinhar li rreferejt għal din l-ittra f'dan il-Kumitat, kont informajtkom li kont se ngħaddi kopja tal-korrispondenza lill-Ombudsman għall-kummenti tiegħu.

Effettivament, fl-24 ta' Marzu, l-Ombudsman kitibli ittra ta' ħames faċċati, li għandkom kopja tagħha, fejn għamel referenza li hu ma jista' jagħmel xejn jekk il-Kumitat ma jiddeċidix li jirreferi l-ittra tal-Onor.

Jason Azzopardi lilu, biex jidħol fil-mertu u jikkonsidraha bħala petizzjoni għall-investigazzjoni.

Hawn qed nirreferi għat-terminu tal-artikolu 13 tal-Liġi dwar l-Ombudsman, Kap. 385 (4).

Ovvjament, l-item qiegħda hawnhekk għad-diskussjoni biex wieħed jara jekk dan il-Kumitat għandux, bħala kumitat … L-artikolu 13 jgħid hekk:

MR SPEAKER: Il-pożizzjoni qiegħda hekk.

Jien bgħatt ittra lill-Ombudsman għall-informazzjoni, u hu kitibli lura.

Issa, il-pożizzjoni tagħna hi li dan il-Kumitat irid jiddeċiedi jekk jaqbilx li għandu jirreferi l-ittra tal-Onor.

Jason Azzopardi lill-Ombudsman għall-investigazzjonijiet meħtieġa, jew għad-direzzjoni, jew għal kwalunkwe ħaġa li jiddeċiedi l-Kumitat.

L-Onor.

DAVID AGIUS: Jien, mill-ittra li għandi quddiemi, qed nifhem li l-Ombudsman qed jgħid li l-ittra tal-Onor.

Azzopardi għan-nom tal-Oppożizzjoni ma tistax ma titqiesx li hi petizzjoni.

Jiġifieri, naħseb li dak il-punt ġie kkjarifikat, u din hi petizzjoni kif qed jirreferi għaliha l-Ombudsman għal darba, tnejn, tlieta, erbgħa.

MR SPEAKER: Dik subject to interpretation: però dak hu dwar dak li qed jgħid l-Ombudsman.

Issa, għid li għandek tgħid inti.

DAVID AGIUS: It-tieni punt tiegħi hu li min-naħa tagħna bħala Kamra m'għandna l-ebda diffikultà li xi ħaġa ta' dan it-tip tmur għand l-Ombudsman, imbagħad inħallu f'idejh biex jiddeċiedi hu.

MR SPEAKER: Ħalli nara l-parti l-oħra x'għandha xi tgħid.

L-Onor.

CARMELO ABELA: Sur President, aħna assolutament ma naqblu xejn mal-interpretazzjoni tal-Ombudsman.

Din li għandna quddiemna mhi l-ebda petizzjoni, u ma narawx il-ħtieġa li din il-materja tmur quddiem l-Ombudsman.

Jiġifieri, min-naħa tagħna, assolutament ma naqblux li din l-ittra hi petizzjoni, li fl-aħħar mill-aħħar hija opinjoni ta' kollega li nirrispettaw l-opinjoni tiegħu, u ma nħossux li hemm il-ħtieġa li tmur quddiem l-Ombudsman għal xi forma ta' ġudizzju tiegħu.

MR SPEAKER: L-Onor.

MARIO DE MARCO: Filwaqt li wieħed jista' ikollu opinjoni differenti dwar jekk hijiex petizzjoni jew le, irrid ngħid li l-ittra tal-Ombudsman hija ċarissima.

Din tgħid li t-terminu "petizzjoni" hija waħda għal kollox wiesgħa, li tinkludi kull xorta ta' talba biex tintalab azzjoni.

Jiġifieri jagħti opinjoni dettaljata, għax tista' tiġi kkonsidrata bħala petizzjoni.

Essenzjalment, qed jirreferiha f'idejn il-Kumitat tal-Kamra, u nixtieq ngħid li l-ittra ta' Dr. Jason Azzopardi mhi qed titlob xejn ħlief li qed jgħid li din it-talba hija motivata sabiex issaħħaħ lill-Ombudsman, bħala uffiċjal ta' dan il-Parlament bis-setgħat wiesgħa li tagħtih il-liġi, li b'mod imparzjali jinvestiga l-ilmenti taċ-ċittadini.

Aħna, kull ma qed nitolbu hu li ssir investigazzjoni imparzjali, trasparenti u oġġettiva.

Ma naħsibx li l-Gvern għandu, b'xi mod jew ieħor, jibża' jew jiddejjaq li jkun hemm investigazzjoni mill-Ombudsman, li wara kollox huwa istituzzjoni appuntata bil-fiduċja taż-żewġ naħat tal-Kamra.

Dan mhuwiex xi ħadd parzjali, li ġie appuntat minn gvern ta' naħa jew oħra, imma hija istituzzjoni rikonoxxuta mill-Kostituzzjoni tagħna.

Issa, jekk aħna bħala parlamentari ma nkunux l-ewwel li nirrikonoxxu l-istituzzjonijiet magħmula u rikonoxxuti fil-Kostituzzjoni tagħna, ma nkunux qed inġibu rispett lejna nfusna.

It-talba tagħna hi li nneħħu l-partiġjaniżmu min-nofs u f'dan l-istadju nneħħu l-mertu tal-allegazzjoni.

Għandna istituzzjoni, li huwa l-Ombudsman, u li nirrikonoxxuh iż-żewġ naħat; issa, kull ma qed nitolbu hu li jagħmel investigazzjoni parzjali.

Issa x'konklużjoni jasal għaliha dak sta għall-Ombudsman; però, naħseb li f'dawn iċ-ċirkostanzi m'hemm xejn ħażin li l-Ombudsman jagħmel l-investigazzjoni tiegħu.

EMANUEL MALLIA: Nixtieq nassigura lill-Onor.

Membru li din la hi kwestjoni ta' biża', u lanqas huwa lok li wieħed għandu għalfejn jiddejjaq.

Aħna lkoll irridu nobdu l-liġi.

L-Onor.

Azzopardi aċċenna kemm-il darba li dan kollu qed jitolbu fi sfond ta' ilmenti li hu qed jallega li hemm – jien sal-lum għadni lanqas naf li hemm, imma hu donnu nformat – li xi uffiċjali qegħdin jargumentaw mal-Ombudsman rigward promozzjonijiet.

Hemmhekk joħroġ ċar li fl-osservanza tal-liġi, l-istitut tal-Ombudsman ma jidħol assolutament xejn.

Abela, dalgħodu ġejt hawn fl-aħħar minuti u m'għandix l-inkartament: però, jekk hemm bżonn, dan l-inkartament nista' ngħaddih.

Meta kellek uffiċjal li lill-Ombudsman għaddielu ilment simili – hawn qed nitkellem fuq snin riċenti – l-Ombudsman korrettement wieġbu li hu ma jistax jgħinu, għax ma jistax jinvestiga dak il-każ.

Il-liġi tistipula – u aħna lkoll irridu nosservaw il-liġi; anzi, biex ngħid hekk, aħna skjavi tal-liġi – li f'dak il-każ l-ilment irid imur tramite l-Kmandant tal-Ministru għall-President tar-Repubblika, u l-Ombudsman ma jidħol assolutament xejn.

Azzopardi huwa wieħed biex l-Ombudsman jidħol f'arena li l-liġi stess tipprojbih milli jidħol fiha.

Allura, din mhijiex kwestjoni ta' biża'; lanqas hi kwestjoni li se niddejqu, jew ta' partiġjaniżmu.

Aħna rridu nosservaw il-liġi, u ma nistgħux inħallu li l-Onor.

Azzopardi – b'mod indirett, bir-rispett kollu – li, meta ra li mhux qiegħed jasal, imma l-argumentazzjonijiet legali jafhom għax hu avukat bħali, għamel din l-ittra biex tmur għand l-Ombudsman u l-Ombudsman donnu nesa li bħala istitut fi kwestjoni ta' bejn tliet snin, erba' snin ilu, ħa din id-deċiżjoni li hija skont il-liġi.

Ma jistax ikollok two weights and two measures, u għalhekk aħna qegħdin kontra.

Jien ma ngħidx li hi petizzjoni, bir-rispett kollu, imma l-Ombudsman ipprova jsalva din is-sitwazzjoni billi jinkludiha, biex b'xi mod ipoġġi tifsira wiesgħa biex din l-ittra, b'xi mod u bit-tiġbid tal-immaġinazzjoni, ġiet tfisser petizzjoni.

Jien ngħid li aħna kontra tagħha din, u qed nagħti r-raġunijiet għalfejn.

MR SPEAKER: L-Onor.

DAVID AGIUS: Jien smajt lill-abbli kollega jitkellem fuq dan is-suġġett, allura l-loġika hi li wieħed iħalli l-Ombudsman jiddeċiedi.

Issa, jekk inti m'għandekx fiduċja fl-Ombudsman, taf x'għandek tagħmel, m'iniex se ngħallmek jien: imma, jekk l-Ombudsman qed jgħid b'mod ċar li, skont it-terminu tiegħu, din jista' jinvestigaha għax hija petizzjoni u qal għal darba, tnejn, tlieta, li t-terminu ta' petizzjoni huwa wieħed wiesa', u li jinkludi kull xorta ta' talba li biha tintalab azzjoni.

Qed jgħid ukoll li l-fehma tiegħu hi li din kienet tkun fost l-aqwa espressjoni ta' verifika tal-aġir tal-amministrazzjoni pubblika mill-organi parlamentari.

Issa, jekk hemm dan kollu, u inti qed tgħid li m'hemmx diffikultà li hu jinvestiga, ħallih jinvestiga, mbagħad joħroġ bil-konklużjonijiet tiegħu l-Ombudsman!

Min aħna biex niddeċiedu jekk għandux jiddeċiedi l-Ombudsman?

Kif qal l-Onor. de Marco, l-Ombudsman hija istituzzjoni ta' dan il-Parlament, maqbula bejn iż-żewġ naħat.

Din hija in regola li tmur quddiemu, qed jgħid hu stess, u kull ma qed jgħidilna l-Ombudsman, wara li talab l-iSpeaker, huwa li hu jkun jista' jimxi min-naħa ta' dan il-Kumitat.

Issa, jekk dan il-Kumitat qed iwaqqaf dan il-proċess, li b'mod naturali huwa wkoll dritt li għandna anke b'kelma tal-Ombudsman, naħseb li aħna bħala Deputati, kulħadd irid jerfa' ir-responsabilità tiegħu.

MR SPEAKER: Il-Ministru.

EMANUEL MALLIA: Biex inwieġeb lill-Onor.

Agius, aħna kontra l-ħela ta' żmien.

Aħna meta nafu li sitwazzjoni legali hija daqstant ċara … Jien tkellimt dwarha fil-Parlament proprju jumejn ilu.

L-artiklu tal-liġi huwa ċarissimu, li trid timxi skont il-Malta Armed Forces Act (MAFA Act), li, jekk m'iniex sejjer żball, artikolu 160 jitkellem ċar dwar meta jkollok ilmenti simili.

Mela aħna noqogħdu naqblu magħhom biex naħlu l-ħin?

Aħna kontra l-burokrazija, u l-ħin tal-Ombudsman u tad-dipartiment tiegħu jiddedikah għall-każijiet, li min jaf kemm għandu … (Interruzzjonijiet) Le, mhux jarah hu, narawh aħna, għax aħna l-liġi nafu naqrawha!

Issa, jekk intom ma tafux taqrawha, jiddispjaċini.

Aħna l-liġi nafu naqrawha, anzi aħna qed nagħmlu pjaċir lill-Ombudsman biex ma jaħlix il-ħin u jiddedika dak il-ħin biex jinvestiga l-każijiet li verament għandu jinvestiga.

MR SPEAKER: Bil-permess tal-Kumitat, insejjaħ lill-Onor.

JASON AZZOPARDI: Sur President, nixtieq nagħmel żewġ punti.

Jiena nemmen li m'għandniex noqogħdu nilagħbu bil-bżallu, kif jgħid il-Malti.

Dan il-Kumitat m'għandux ir-remit li jiddeċiedi l-mertu tal-petizzjoni.

Il-Kumitat, skont il-liġi, irid jagħti l-brief lill-Ombudsman ai termini ta' dik il-petizzjoni li jkun irċieva.

Huwa fatt mhux ikkontestat li l-liġi tuża kelma wiesgħa ħafna ta' x'inhi petizzjoni.

Huwa fatt mhux ikkontestat li l-ittra tal-Ombudsman tirreferi … (Interruzzjonijiet) L-Ombudsman, inċidentalment, huwa istituzzjoni parlamentari, u inċidentalment, huwa indipendenti.

Sur President, f'paġna 4 u 5 tal-ittra li l-Ombudsman bagħat lilek, jirreferi erba' darbiet għal dik li rċieva mingħandi bħala 'petizzjoni'.

Fl-ewwel paragrafu fuq nett, hemm "ma tistax ma titqiesx li hi petizzjoni fit-termini tal-liġi".

Fil-paragrafu hemm "dik il-petizzjoni għall-investigazzjoni".

Fil-paragrafu ta' wara, jintqal "ninvestiga l-petizzjoni magħmula mill-Onor.

Fil-paġna ta' wara, insibu "in-novità tal-każ li ngħatat il-petizzjoni tal-Onor.

Jiġifieri, m'hemmx dubju dwar jekk hijiex petizzjoni jew le.

Allaħares inċaħħdu persuna, inċidentalment deputat tal-Kamra, milli jressaq petizzjoni lill-Kumitat!

Dak hu rigward ta' x'inhu eżattament il-brief li l-Kumitat għandu skont il-Liġi tal-Ombudsman.

Mhux għax tant għandi għalfejn nindirizza l-punti li qajjem il-Ministru għall-Intern u s-Sigurtà Nazzjonali, però l-Ministru għall-Intern u s-Sigurtà Nazzjonali qiegħed jiżgwida lil dan il-Kumitat għax hu jaf – u l-Kumitat għandu jkun jaf – li l-subartiklu 160 (2) tal-Liġi dwar il-Forzi Armati ta' Malta, li huwa wkoll ikkwota fil-Parlament – il-verżjoni Ingliża kkwota, mhux il-verżjoni Maltija, għax hemm kunflitt – u l-verżjoni Maltija tipprevali, u l-Ombudsman – u anke l-Ministru jaf – kemm-il darba għamel rappreżentazzjonijiet f'dan is-sens li hija l-verżjoni Maltija li tipprevali, u tant kemm għandha tipprevali li l-Liġi tal-Ombudsman – li saret wara l-Liġi tal-Forzi Armati ta' Malta, għax il-Liġi tal-Forzi Armati ta' Malta, jekk m'inix sejjer żball, saret fl-1970 – fix-schedule 1 tagħha, parti B, jgħid ċar u tond li l-Ombudsman għandu remit, għandu ġurisdizzjoni jirċievi ilmenti dwar, fost oħrajn, promotions jew drittijiet ta' pensjoni tal-uffiċjali jew membri tal-Forzi Armati.

Jiġifieri, mhuwiex każ jekk għandux ġurisdizzjonijiet jew le; però, f'dan il-każ, lanqas għandi għalfejn nidħol fil-mertu, għax dan il-Kumitat m'għandux ir-remit jiddeċiedi l-mertu tal-petizzjoni, dak il-mertu jarah l-Ombudsman jekk il-Kumitat jagħtih il-brief biex jinvestiga dik il-petizzjoni.

Grazzi.

MR SPEAKER: L-ittra li kiteb lili, paġna 4, iċċitajt ukoll it-tielet paragrafu, jagħmilha ċara li, għalkemm wieħed jista' jasal biex jiddiskuti dwar jekk hijiex petizzjoni jew le, però se nikkwota verbatim x'qal l-Ombudsman.

L-Ombudsman qal hekk:

"Fiċ-ċirkostanzi u fin-nuqqas ta' tali referenza speċifika skont dak is-subinċiż, f'dan l-istadju nqis li m'għandix nibda ninvestiga l-petizzjoni magħmula mill-Onor.

Jason Azzopardi għan-nom tal-Oppożizzjoni.

U qed jgħid ukoll:

Kien ikun il-każ għal kollox differenti kieku l-petizzjoni saret mill-Onor.

Membru għan-nom ta' persuna li tħoss li f'dan il-każ mhuwiex il-każ, l-ittra tiegħek ma kenitx qed tagħmel referenza għal ...".

(Interruzzjonijiet) Jien qed nitkellem issa x'kiteb l-Ombudsman u x'inhu l-istadju li jmiss.

Ladarba hu qed jitlob – u korrettement hekk kellu jagħmel, għaliex huwa marbut bil-liġi – li biex jibda jinvestiga din il-petizzjoni … Mhux problema.

CARMELO ABELA: M'hemmx qbil minn naħa tal-Gvern ...

DAVID AGIUS: X'qed jgħid l-Ombudsman u mhux il-Gvern.

MR SPEAKER: L-Onor.

CARMELO ABELA: Jiena min-naħa tal-Gvern noġġezzjonaw li din hija petizzjoni, u m'aħniex qed naqblu li din hija petizzjoni.

DAVID AGIUS: Mhux importanti hijiex petizzjoni; x'jgħid l-Ombudsman huwa importanti.

CARMELO ABELA: Skużani, Mr Speaker.

Jiena safejn naf jien rappreżentant tal-poplu u membru parlamentari, imma noġġezzjona li l-Onor.

Agius jippretendi li jpoġġili f'ħalqi diskors li aħna m'aħniex ngħidu, u jekk l-Ombudsman jgħid xi ħaġa, irrid neħodha bħala stat ta' fatt. Dan mhuwiex il-każ, u m'aħniex naqblu.

DAVID AGIUS: Mela vvota kontrih u neħħih minn hemmhekk.

MR SPEAKER: Onor. Agius, jekk jogħġobkom, dawn huma kummenti li mhumiex aċċettabbli.

DAVID AGIUS: Mr Speaker, l-Ombudsman huwa xi ħadd li l-Gvern ivvota favurih biex ikun l-ogħla istituzzjoni tal-pajjiż.

Mela suppost dan huwa persuna rispettata.

MR SPEAKER: Onor. Agius, m'għandniex għalfejn ngħollu leħinna.

B'daqshekk x'ġara?

Naqblu miegħu, u jmexxi l-pajjiż l-Ombudsman?

MR SPEAKER: Jekk jogħġobkom.

Il-pożizzjoni qiegħda hawnhekk.

Kulħadd qal li għandu jgħid li l-Ombudsman korrettement irrefera l-ittra lili għal dak li tgħid il-liġi stess.

Il-Kumitat kollu jrid jiddeċiedi jekk jirreferix din jew le.

La mhux qegħdin naqblu, se nitlob vot.

DAVID AGIUS: Mr Speaker, mhux se nitolbok vot, jien se nitolbok ruling fuq din il-ħaġa.

Jien se nitlob ruling jekk dan il-Kumitat jistax iċaħħad deputat milli jressaq petizzjoni quddiem l-Ombudsman.

Mr Speaker, jien qed nitolbok ruling biex inti tiddeċiedi jekk dan il-Kumitat jistax iċaħħad deputat milli jwassal petizzjoni, kif ġiet dikjarata mill-istess Ombudsman, quddiem l-istess Ombudsman.

MR SPEAKER: Onor. Agius, il-liġi titkellem ċar li meta jkollna sitwazzjoni bħal din – u l-Ombudsman għamilha ċara li dan il-kumitat għandu … – jekk tħossu li għandi nagħmlilkom ir-referenza għaliha, qiegħda ċara li l-Kumitat irid issa jiddeċiedi.

Il-Kumitat – mhux jien jew int, il-Kumitat – irid jiddeċiedi jekk jirreferix lill-Ombudsman jew le l-ittra tal-Onor.

Din qiegħda ċara fl-ittra li bgħatt lill-Ombudsman stess.

Jekk qed titlobni ruling, qed nagħtihulek issa stess, li l-Kumitat irid jiddeċiedi.

Mhux se noqogħdu naħlu l-ħin nagħtu ruling jekk il-Kumitat jiddeċidix jew le.

Il-pożizzjoni qiegħda hawnhekk.

Jidher li m'hawnx qbil, u allura la m'hawnx qbil, għiduli intom kif se naħdmu.

L-Onor.

JASON AZZOPARDI: Mr Speaker, nixtieq niġbidlek l-attenzjoni għal paġna 3, fejn f'paġna 3 tal-ittra tal-Ombudsman, paragrafu 4, l-Ombudsman jgħid: 'Fil-fehma tiegħi, dik tkun fost l-aqwa espressjoni ta' verifika tal-aġir tal-amministrazzjoni pubblika mill-organi parlamentari.'

Mela, l-Ombudsman qed jgħid '… tkun fost l-aqwa forma ta' verifika ...'

Jien qed nifhem li l-Gvern ma jridx iħalli istituzzjoni parlamentari tagħmel l-aqwa jew fost l-aqwa forma ta' verifika tal-aġir ...

Azzopardi għażel li jikkwota t-tieni parti ta' dak il-paragrafu.

Jispetta mbagħad lil dak il-kumitat li f'dak il-waqt jiddeċiedi b'eżerċizzju ħieles fid-diskrezzjoni tiegħu.

MARIO DE MARCO: Nistgħu mmorru għall-vot.

MR SPEAKER: Niġu għall-vot.

Se nressaq il-mistoqsija.

Dawk li huma favur illi l-ittra tal-Onor.

Jason Azzopardi tiġi referita lill-Ombudsman biex ikompli jinvestiga?

Favur huma l-Onor.

Kontra huma: Il-Ministru Emanuel Mallia, l-Onor.

Il-proposta kif ippreżentata fil-mistoqsija m'għaddietx.

DAVID AGIUS: Mr Speaker, nixtieq nagħmel kjarifika.

Jiena ma kontx hawnhekk mill-bidu, u intom għedtuli għamiltu l-Minuti.

Imma qed nifhem sew li llum kien hawn sostituzzjonijiet ta' membri ta' dan il-Kumitat?

DAVID AGIUS: Għax jien ma waslitli l-ebda sostituzzjoni ...

MR SPEAKER: Ħalli jagħtik id-dettalji l-Clerk of the House.

DAVID AGIUS: Għax ma qrajnihiex fil-bidu ta' din il-laqgħa.

IS-SUR RAYMOND SCICLUNA (Skrivan tal-Kamra): Meta jkollna sostituzzjoni ...

DAVID AGIUS: Imma aħna għandna nkunu avżati.

Jien ma ġejt avżat bl-ebda sostituzzjoni, Mr Speaker, għal dan il-Kumitat.

MR SPEAKER: Jiena ġejt avżat mill-Onor.

DAVID AGIUS: Safejn smajt jien ftit tas-sekondi ilu, il-Ministru ġie nformat b'dan il-kumitat.

JASON AZZOPARDI: Jien għandi email bil-miktub.

L-Iskrivan tal-Kamra …

MR SPEAKER: Din mhux l-ewwel darba; però, jekk trid nurik l-email, nurihielek issa stess.

Tellagħlu l-email.

Dażgur li tara!

Qed ngħidlek jiena?

Sakemm insiblek l-email, nistgħu nimxu fuq xogħol ieħor ħalli ma naħlux ħin.

Jekk jogħġbok, sib l-email.

Ħalli nimxu għall-esibizzjoni tal-Parlament Malti.

Għandna ittra tas-17 ta' Frar fejn kontu diġà informati dwar l-esibizzjoni tal-Parlament Malti biex jitħejja l-materjal tal-wirja.

Jiena kelli tweġiba mill-Onor.

David Agius li m'hemmx problema li jiġi kkonsultat il-Prof.

Minn naħa tal-Gvern – mill-Onor.

Carmelo Abela – kelli tweġiba li għandhom jiġu kkonsultati l-Prof.

Godfrey Pirotta u l-Prof.

Din qed niddeċiedu fuqha.

Intom qed tgħidu li tridu lill-Prof.

Mangion jiġi kkonsultat u lill-Prof.

L-Oppożizzjoni qed tgħid li ma ssib l-ebda oġġezzjoni li jkun hemm Henry Frendo, imma tridu tiddeċiedu fuqha għax jien irrid ninforma lin-Network Publications.

Din hija xi ħaġa ta' bejnietkom.

DAVID AGIUS: Mr Speaker, din kienet deċiżjoni li ttieħdet f'dan il-kumitat li jkun il-Prof.

Henry Frendo li għamel biċċa xogħol li ħadd qatt ma qal li kien qed jagħmel xi xogħol li mhux tajjeb.

Allura, jekk kien qed jagħmel xogħol tajjeb, bir-rispett kollu lejn l-Prof.

Pirotta u Ray Mangion li qed jagħmlu xogħol tajjeb ukoll ieħor fil-qasam tagħhom, u wkoll anke naf Ray Mangion x'ippubblika għal dan il-Parlament, naħseb li f'din il-biċċa xogħol għandna nkomplu bil-Prof.

Henry Frendo; imbagħad, jekk ikun hemm każijiet oħrajn li għandu bżonn għajnuna u aktar assistenza u iktar riċerka, nutilizzaw is-servizzi tal-Prof.

Pirotta u ta' Ray Mangion.

Naħseb għandha tkun xi ħaġa biex insibu soluzzjoni.

MR SPEAKER: Onor. Agius, m'hemmx dubju, hija għad-diskussjoni.

Però, qatt ma kien hemm deċiżjoni li jkun il-Prof.

Kien hemm suġġeriment.

DAVID AGIUS: Imma wżajnih anke biex kiteb il-kotba, approvajna l-kotba tiegħu – tat-tfal u kollox – hu għamilhom u kitibhom.

MR SPEAKER: L-istess ħaġa bħalma ġie wżat ukoll l-Onor.

Mangion … Il-kwestjoni hi li għandna bżonn naraw on this particular thing min se jkun li għandu jiġi kkonsultat.

L-Onor.

CARMELO ABELA: L-ewwelnett, kif diġa' intqal, ma jidhirli li kien hemm l-ebda qbil li fuq dan it-tip ta' proġett se jaħdem … (Interruzzjonijiet) Biex nagħmluha ċara, ma kienx hemm qbil.

Għidli meta.

DAVID AGIUS: Onor. Abela, kien hemm qbil.

Fil-fatt, hawnhekk għandek '… jibqa' jiġi kkonsultat għax kien hemm qbil qabel.'

CARMELO ABELA: Imma min kitibha?

DAVID AGIUS: Le, konna ddeċidejna f'dan il-kumitat.

CARMELO ABELA: Għiduli fejn, għax ...

DAVID AGIUS: Mela siblu l-Minuti ta' meta aħna konna kkonsultajna biex il-Prof.

Henry Frendo jagħmel ix-xogħol.

Għamilna ktieb, għamilna DVD, għamilna ħafna xogħol f'dan il-Parlament.

CARMELO ABELA: Imma m'għandhomx x'jaqsmu ma' din il-biċċa xogħol.

DAVID AGIUS: Iva, ma' din l-istess biċċa xogħol.

DAVID AGIUS: Ma' din l-istess biċċa xogħol.

Għandek din kontinwazzjoni.

MR SPEAKER: Jekk hemm xi problema dwar il-Minuti, naraw il-Minuti.

Safejn naf jien, qatt ma kien hemm deċiżjoni li għandu jkun il-Prof.

Henry Frendo jew xi ħaddieħor.

DAVID AGIUS: Ma jidhirlix li din kienet taħt il-presidenza tiegħek, imma kienet taħt il-presidenza tal-iSpeaker ta' qablek ...

DAVID AGIUS: Mhux l-istess House Business Committee?

DAVID AGIUS: X'jiġifieri?

House Business Commitee jorbot lill-ieħor.

CARMELO ABELA: Nistgħu nbiddlu d-deċiżjoni.

DAVID AGIUS: Iva, nistgħu nbiddlu d-deċiżjoni.

Imma, jekk kien hemm deċiżjoni tal-House Business Committee …

CARMELO ABELA: Jekk kien hemm deċiżjoni – li ma jidhirx li kien hemm deċiżjoni – ...

DAVID AGIUS: Kien hemm deċiżjoni tal-House Business Committee.

Kont hawnhekk jien, kien hawn l-Onor.

Joe Mizzi, u approvajnih.

Anzi, kull ħaġa li kien jagħmel il-Prof.

Henry Frendo konna naqrawha jien u l-Onor.

Joe Mizzi, neħduha għand il-gruppi rispettivi, u konna naqblu fuqha.

MR SPEAKER: Ħaġa li għandkom tiddiskutuha.

Però, jekk il-Gvern qed jinsisti fuq dawk l-ismijiet, dak jarah hu, mhux jien.

Jiena hawnhekk agħtuni l-ismijiet ħalli nimxi.

MARIO DE MARCO: Fl-aħħar mill-aħħar, id-deċiżjoni hija ...

CARMELO ABELA: Id-deċiżjoni hija tal-Kumitat safejn naf jien.

Jiena naħseb li hawnhekk għandna l-ittra datata 17 ta' Frar fejn il-proġetti li saru fil-passat minn … (Interruzzjonijiet) M'għandix problema, Onor. de Marco.

L-iSpeaker qajjem l-issue ...

Ladarba qed nitkellmu fuq il-Parlament, irrid ngħid li dan l-aħħar kellna laqgħa, u rrid ninforma lill-Kumitat, li l-migration tidher li ħa tibda sal-aħħar ta' Lulju, ħa mmorru għall-Parlament il-ġdid.

Kellna problema żgħira fuq il-minus 2 level, fejn hemm it-tunnel.

Konna morna jien, flimkien magħkom, Onor. Agius u Onor. Carmelo Abela, hemm isfel.

Jidher li xorta l-ispazju ħa noħduh.

Kull ma hemm huwa li hemm it-train li tibqa' għaddejja li tibqa' dieħla sa ċertu punt biex ikun aċċess għall-pubbliku, imma ħa tkun 'il barra.

Żammejna l-punt tagħna!

Hemmhekk għandna bżonnu għal-librerija, għall-arkivji, għall-kumitati tal-Kamra, eċċ. Jidher li x-xogħol f'minus 2 level mhux bilfors ħa jkun lest sa' Lulju; però xorta tista' issir migration, biex nibdew.

B'hekk, eventwalment, meta niġu lura mir-recess tas-sajf, nisperaw li, sal-aħħar ta' Settembru, inkunu nistgħu nibdew s-seduti fil-Parlament il-ġdid.

Ovvjament, dan huwa xogħol li għalih irrid nirringrazzja 'l-Whips tal-Gvern u tal-Oppożizzjoni, l-Onor.

Ovvjament aħna dejjem għaddejjin fuqha, biex kemm jista' jkun dan ix-xogħol isir.

Niġi issa għas-Sette Giugno.

Għandkom il-programm?

Forsi tgħiduli daqsxejn ...

CARMELO ABELA: Mr Speaker, dan huwa programm maqbul mal-Kumitat Festi Nazzjonali, għandi nassumi.

Minn naħa tagħna m'hemmx oġġezzjoni.

MR SPEAKER: Iva, imma jien inħoss il-ħtieġa li għandkom tagħtuh daqqa t'għajn.

Tibda fil-5.30 p.m.

CARMELO ABELA: Fis-6.00 p.m. imbagħad tasal inti, il-Prim Ministru u l-Kap tal-Oppożizzjoni.

MR SPEAKER: Hekk hu.

Tajjeb?

Nistgħu mmexxu.

Ngħaddu għall-item li jmiss.

Rigward Jum l-Ewropa.

Inħoss li għandi niġbed l-attenzjoni taż-żewġ gruppi li qatt ma nikkommemoraw Jum l-Ewropa fil-Parlament!

Naħseb li mqar għandna nagħtu kwarta jew nofs siegħa.

Peress li nzerta li Jum l-Ewropa huwa llum, imma l-ewwel seduta se tkun nhar it-Tnejn, forsi nhar it-Tnejn niddedikaw ħames minuti jew għaxra miż-żewġ naħat u nikkommemoraw Jum l-Ewropa.

Jekk taqblu, nista' nimxi fuqha, ħalli nkun nista' nipprepara l-programm u l-aġenda.

Jidher li hawn qbil.

Dwar l-aħħar item: l-Abozz ta' Liġi dwar l-iStandards.

Iż-żewġ naħat tal-Kamra għandkom kopja.

Peress li l-mozzjoni kienet tal-Onor.

Simon Busuttil meta ppreżenta l-Mozzjoni għall-Abbozz ta' Liġi dwar l-iStandards, ma nafx hux il-każ li forsi … Kif se taħdmu fuqha?

DAVID AGIUS: Jien qed nifhem li l-Abbozz ta' Liġi finali huwa lest.

L-Abbozz ta' Liġi finali għaddejtulkom.

DAVID AGIUS: Ġie kkoreġut u kollox.

MR SPEAKER: Iva, kien hemm qbil totali u unanimu mill-kumitat li nippresjedi jien dwar il-Kumitat dwar l-Etika.

Qed naqblu li dan jista' jiġi ppreżentat.

MR SPEAKER: Ovvjament, peress li kien hemm il-Private Members' motion tal-Onor.

Simon Busuttil fuq dan il-każ, irrid inkun naf jekk hux ħa jressaqha l-Gvern jew l-Oppożizzjoni.

Għadha hemm.

Taraw fuqha daqsxejn?

Dak ir-rapport finali tiegħi.

CARMELO ABELA: Kont se nissuġġerixxi li dan jitressaq mid-Deputat Prim Ministru bħala Kap tal-Kamra.

MR SPEAKER: L-importanti huwa li jitressaq!

Imma ma nistax inħalli mozzjoni pendenti.

DAVID AGIUS: Jien naħseb li għandu jitressaq.

Ix-xogħol sar miż-żewġ naħat.

Veru li kienet l-Oppożizzjoni li ressqet l-ewwel proposta ġo dan il-Parlament, però naħseb li għandha tkun imressqa b'mod konġunt.

Anzi, tkun xi ħaġa sabiħa!

CARMELO ABELA: Jista' jitressaq mit-tnejn?

MR SPEAKER: Ċertament!

Tista' issir: imma we can talk about it.

CARMELO ABELA: Jien m'għandix oġġezzjoni.

Kemm wieħed jivverifika l-affarijiet.

MR SPEAKER: Jista' jiġi ppreżentat minn wieħed u jiġi ssekondat mill-ieħor.

Hemm metodu, li tkun b'mod kollettiv.

Nirringrazzjakom.

Naġġornaw għal darb'oħra.

Huwa importanti li jkollna d-data tal-privileġġi li tiġi kkomunikata kemm jista' jkun malajr.

Grazzi ħafna.

Fl10.35 a.m., ilKumitat aġġorna għal data li kellha tiġi kkomunikata aktar tard.